62021CC0770
KONKLUŻJONIJIET TAL-AVUKAT ĠENERALI
RICHARD DE LA TOUR
ippreżentati fl‑20 ta’ April 2023 (
1
)
Kawża C‑770/21
„OGL-Food Trade Lebensmittelvertrieb“ GmbH
vs
Direktor na Teritorialna direktsia „Mitnitsa Plovdiv“ pri Agentsia „Mitnitsi“
(talba għal deċiżjoni preliminari mressqa mill-Administrativen sad Sofia-grad (il-Qorti Amministrattiva tal-belt ta’ Sofia, il-Bulgarija))
“Rinviju għal deċiżjoni preliminari – Kodiċi Doganali tal-Unjoni – Determinazzjoni tal-valur doganali tal-frott u l-ħaxix li għalihom japplika prezz tad-dħul – Valur iddikjarat tat-tranżazzjoni ogħla mill-valur standard tal-importazzjoni– Tneħħija tal-prodotti f’kundizzjonijiet li jikkonfermaw ir-realtà tal-valur tat-tranżazzjoni – Bejgħ b’telf – Stħarriġ ġudizzjarju tad-deċiżjoni li tistabbilixxi dejn doganali – Assenza ta’ kuntratt kummerċjali marbut mal-importazzjoni – Kunċett ta’ ‘msieħba rikonoxxuti legalment fin-negozju’”
I. Introduzzjoni
1.
It-talba għal deċiżjoni preliminari tirrigwarda l-interpretazzjoni:
–
tal-Artikoli 22, 44, 70 u 74 tar-Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni (
2
), kif emendat bir-Regolament (UE) 2016/2339 tal-Parlament Ewropew u tal-Kunsill tal‑14 ta’ Diċembru 2016 (
3
);
–
tal-Artikoli 127 u 142 tar-Regolament ta’ Implimentazzjoni tal-Kummissjoni (UE) 2015/2447 tal‑24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (
4
), kif emendat bir-Regolament ta’ Implimentazzjoni tal-Kummissjoni (UE) 2018/604 tat‑18 ta’ April 2018 (
5
), kif ukoll
–
tal-Artikolu 75 tar-Regolament Delegat tal-Kummissjoni (UE) 2017/891 tat‑13 ta’ Marzu 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill għas-setturi tal-frott u l-ħaxix u tal-frott u l-ħaxix ipproċessat u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tal-penali li jridu jiġu applikati f’dawk is-setturi u li jemenda r-Regolament ta’ Implimentazzjoni tal-Kummissjoni (UE) Nru 543/2011 (
6
), kif emendat bir-Regolament Delegat tal-Kummissjoni (UE) 2018/1145 tas‑7 ta’ Ġunju 2018 (
7
).
2.
Din it-talba tressqet fil-kuntest ta’ kawża bejn il-kumpannija OGL-Food Trade Lebensmittelvertrieb GmbH (iktar ’il quddiem “OGL-Food”) u Direktor na Teritorialna direktsia “Mitnitsa Plovdiv” pri Agentsia “Mitnitsi” (id-Direttur tad-Direttorat Territorjali “Dwana ta’ Plovdiv” tal-Aġenzija “Dwana”, il-Bulgarija, iktar ’il quddiem id-“direttur tad-dwana”) dwar il-valur iddikjarat tat-tranżazzjoni għall-importazzjoni ta’ qarabagħli frisk li joriġina mit-Turkija.
3.
Din il-kawża toffri lill-Qorti tal-Ġustizzja l-okkażjoni li tispeċifika l-kundizzjonijiet li fihom deċiżjoni tad-dipartimenti tad-dwana li tirrifjuta valur tat-tranżazzjoni tista’ tiġi kkontestata quddiem il-qorti u, b’mod partikolari, jekk, fl-istadju tal-kontestazzjoni ġudizzjarja ta’ dik id-deċiżjoni, jistgħux jiġu mmodifikati l-motivi ta’ din tal-aħħar.
4.
F’dawn il-konklużjonijiet, limitati għall-eżami tal-ewwel u t-tieni domandi preliminari, fuq talba tal-Qorti tal-Ġustizzja, nipproponi li tingħata risposta li, minn naħa, il-motivi tad-deċiżjoni doganali ma jistgħux jiġu modifikati fl-istadju tal-proċedura ġudizzjarja ta’ kontestazzjoni kif ukoll, min-naħa l-oħra, sussidjarjament, l-evalwazzjoni tal-istatus legali ta’ sieħeb taqa’ taħt id-dritt nazzjonali u, konsegwentement, l-elementi ta’ evalwazzjoni proposti mill-qorti tar-rinviju huma rilevanti biss jekk jippermettu fid-dritt nazzjonali li jiġi stabbilit dan l-istatus legali ta’ sieħeb.
II. Il‑kuntest ġuridiku
A.
Il‑leġiżlazzjoni doganali
1. Il‑Kodiċi Doganali tal‑Unjoni
5.
L-Artikolu 1(1) tal-Kodiċi Doganali tal-Unjoni huwa redatt kif ġej:
“Dan ir-Regolament jistabbilixxi l-Kodiċi Doganali tal-Unjoni […] li jistabbilixxi r-regoli u l-proċeduri ġenerali applikabbli għal merkanzija li tiddaħħal jew tinħareġ ’il barra mit-territorju doganali tal-Unjoni [Ewropea].
Mingħajr ħsara għal-liġi u l-konvenzjonijiet internazzjonali u l-leġislazzjoni tal-Unjoni f’oqsma oħra, il-Kodiċi għandu japplika b’mod uniformi fit-territorju doganali tal-Unjoni.”
6.
Il-punti 1 u 3 tal-Artikolu 5 tal-Kodiċi Doganali tal-Unjoni jipprovdu:
“Għall-għanijiet tal-Kodiċi [Doganali tal-Unjoni], għandhom japplikaw id-definizzjonijiet li ġejjin:
(1)
‘awtoritajiet doganali’ tfisser l-amministrazzjonijiet doganali tal-Istati Membri responsabbli biex japplikaw il-leġislazzjoni doganali u kwalunkwe awtorità oħra mogħtija s-setgħa taħt il-liġi nazzjonali biex tapplika ċertu leġislazzjoni doganali;
[…]
(3)
‘kontrolli doganali’ tfisser atti speċifiċi magħmula mill-awtoritajiet doganali sabiex jiżguraw il-konformità mal-leġislazzjoni doganali u leġislazzjoni oħra li tirregola d-dħul, ħruġ, tranżitu, moviment, ħażna u użu aħħari ta’ merkanzija trasportata bejn it-territorju doganali tal-Unjoni u pajjiżi jew territorji barra minn dak it-territorju, u l-preżenza u l-moviment fit-territorju doganali tal-Unjoni ta’ merkanzija mhux tal-Unjoni u merkanzija mqiegħda taħt il-proċedura tal-użu aħħari.”
7.
L-Artikolu 22 ta’ dan il-kodiċi, intitolat “Deċiżjonijiet meħuda wara applikazzjoni”, jipprovdi, fil-paragrafi 6 u 7 tiegħu:
“6.   Qabel tittieħed deċiżjoni li taffettwa b’mod negattiv lill-applikant, l-awtoritajiet doganali għandhom jikkomunikaw ir-raġunijiet li fuqhom bi ħsiebhom jibbażaw id-deċiżjoni tagħhom lill-applikant, li għandu jingħata l-opportunità li jesprimi l-opinjoni tiegħu f’perijodu preskritt mid-data li fiha jkun irċieva dik il-komunikazzjoni jew li fiha jitqies li jkun irċeviha. Wara li jiskadi dak il-perijodu, l-applikant għandu jkun mgħarraf, fil-mod xieraq, bid-deċiżjoni.
[…]
7.   Deċiżjoni li taffettwa lill-applikant b’mod negattiv għandha tiddikjara r-raġunijiet li fuqhom tkun ibbażata u għandha tirriferi għad-dritt tal-appell previst fl-Artikolu 44.”
8.
Skont l-Artikolu 29 tal-imsemmi kodiċi, intitolat “Deċiżjonijiet meħuda mingħajr applikazzjoni minn qabel”:
“Ħlief meta awtorità doganali taġixxi bħala awtorità ġudizzjarja, l-[Artikolu] 22(4), (5), (6) u (7), […] [għandu japplika] ukoll għad-deċiżjonijiet meħuda mill-awtoritajiet doganali mingħajr ma ssir applikazzjoni minn qabel mill-persuna kkonċernata.”
9.
L-Artikolu 44 tal-istess kodiċi, intitolat “Id-dritt ta’ appell”, jipprovdi:
“1.   Kwalunkwe persuna għandu jkollha d-dritt li tappella kontra kwalunkwe deċiżjoni meħuda mill-awtoritajiet doganali marbuta mal-applikazzjoni ta’ legislazzjoni doganali li tikkonċernaha direttament u individwalment.
[…]
2.   Id-dritt tal-appell jista’ jkun eżerċitat mill-anqas f’żewġ stadji:
a)
inizjalment, quddiem l-awtoritajiet doganali jew awtorità ġudizzjarja jew korp ieħor maħtur għal dik il-għan mill-Istati Membri;
b)
sussegwentement, quddiem korp indipendenti ogħla, li jista’ jkun awtorità ġudizzjarja jew korp ekwivalenti speċjalizzat, skont il-provvedimenti fis-seħħ fl-Istati Membri.
[…]
4.   L-Istati Membri għandhom jiżguraw li l-proċedura tal-appelli tippermetti l-konferma jew il-korrezzjoni minnufih ta’ deċiżjonijiet meħuda mill-awtoritajiet doganali.”
10.
L-Artikolu 70 tal-Kodiċi Doganali tal-Unjoni, intitolat “Il-metodu ta’ valutazzjoni doganali bbażat fuq il-valur tat-tranżazzjoni”, huwa redatt kif ġej:
“1.   Il-bażi primarja għall-valur doganali tal-merkanzija għandu jkun il-valur tat-tranżazzjoni, jiġifieri l-prezz li effettivament tħallas jew għandu jitħallas meta l-merkanzija tinbiegħ għall-esportazzjoni lejn it-territorju doganali tal-Unjoni, aġġustat fejn meħtieġ.
2.   Il-prezz li effettivament tħallas jew li għandu jitħallas għandu jkun il-pagament totali magħmul jew li għandu jsir mix-xerrej lill-bejjiegħ jew mix-xerrej lil parti terza għall-benefiċċju tal-bejjiegħ għall-merkanzija importata u jinkludi l-pagamenti kollha magħmula jew li għandhom isiru bħala kondizzjoni tal-bejgħ tal-merkanzija importata.
3.   Il-valur tat-tranżazzjoni għandu japplika dment li jkunu sodisfatti l-kondizzjonijiet kollha li ġejjin:
[…]
d)
ma jkun hemm l-ebda relazzjoni bejn ix-xerrej u l-bejjiegħ jew ir-relazzjoni ma tkunx influwenzat il-prezz.”
11.
L-Artikolu 74 ta’ dan il-kodiċi, intitolat “Metodi sekondarji ta’ valutazzjoni doganali”, jistabbilixxi, fil-paragrafi 1 u 2 tiegħu:
“1.   Fejn il-valur doganali tal-merkanzija ma jkunx jista’ jkun determinat skont l-Artikolu 70, dan għandu jkun determinat billi jipproċedi b’mod sekwenzjali mill-punt (a) sal-punt (d) tal-paragrafu 2, sakemm jintlaħaq l-ewwel punt fejn jista’ jkun determinat il-valur doganali tal-merkanzija.
[…]
2.   Il-valur doganali, skont il-paragrafu 1, għandu jkun:
[…]
(c)
il-valur ibbażat fuq il-prezz ta’ unità li bih il-merkanzija importata, jew merkanzija identika jew simili importata, tinbiegħ fit-territorju doganali tal-Unjoni fl-akbar kwantità totali lill-persuni li ma għandhomx relazzjoni mal-bejjiegħa […]
[…]”
2. Ir‑Regolament ta’ Implimentazzjoni tal‑Kodiċi Doganali tal‑Unjoni
12.
Fi ħdan il-Kapitolu 3 tar-Regolament ta’ Implimentazzjoni tal-Kodiċi Doganali tal-Unjoni, intitolat “Valur doganali tal-merkanzija”, imdaħħal taħt it-Titolu II, dwar il-“[f]atturi li abbażi tagħhom jiġu applikati dazji fuq l-importazzjoni jew fuq l-esportazzjoni u miżuri oħra dwar il-kummerċ tal-merkanzija”, l-Artikolu 127 huwa redatt kif ġej:
“(l-Artikolu 70(3)(d) tal-Kodiċi [Doganali tal-Unjoni])
1.   Għall-finijiet ta’ dan il-Kapitolu, żewġ persuni għandhom jitqiesu bħala relatati jekk tiġi ssodisfata waħda mill-kundizzjonijiet li ġejjin:
[…]
(b)
ikunu msieħba rikonoxxuti legalment fin-negozju;
[…]
(e)
waħda minnhom tikkontrolla direttament jew indirettament lill-persuna l-oħra;
(f)
it-tnejn li huma jkunu direttament jew indirettament ikkontrollati minn persuna terza;
(g)
flimkien jikkontrollaw persuna terza direttament jew indirettament;
[…]”
13.
L-Artikolu 134 ta’ dan ir-regolament ta’ implimentazzjoni, intitolat “Tranżazzjonijiet bejn persuni relatati”, jipprovdi:
“(l-Artikolu 70(3)(d) tal-Kodiċi [Doganali tal-Unjoni])
1.   Meta x-xerrej u l-bejjiegħ ikunu relatati, u sabiex jiġi stabbilit jekk tali relazzjoni influwenzatx il-prezz, għandhom jiġu eżaminati, skont kif jista’ jkun meħtieġ, iċ-ċirkostanzi madwar il-bejgħ u d-dikjarant għandu jingħata opportunità sabiex jagħti aktar informazzjoni dettaljata, kif jista’ jkun meħtieġ, dwar dawk iċ-ċirkostanzi.
2.   Madankollu, il-prodotti għandhom jiġu stmati skont l-Artikolu 70(1) tal-Kodiċi [Doganali tal-Unjoni] meta d-dikjarant juri li l-valur iddikjarat tat-tranżazzjoni japprossima mill-qrib ma’ wieħed mill-valuri tat-test li ġejjin, stabbiliti fl-istess ħin jew kważi:
[…]
b)
il-valur doganali ta’ prodotti identiċi jew simili, stabbilit skont l-Artikolu 74(2)(c) tal-Kodiċi [Doganali];
[…]”
14.
L-Artikolu 142 tal-imsemmi regolament ta’ implimentazzjoni, intitolat “Metodu ta’ tnaqqis”, jipprovdi:
“([l-Artikolu 74(2)(c) tal-Kodiċi [Doganali tal-Unjoni])
1.   Il-prezz unitarju li jintuża sabiex jiddetermina l-valur doganali skont l-Artikolu 74(2)(c) tal-Kodiċi [Doganali tal-Unjoni] għandu jkun il-prezz li bih il-prodotti importati jew il-prodotti simili jew identiċi importati jinbiegħu fl-Unjoni, fil-kundizzjoni kif importati, fiż-żmien jew għall-ħabta ta’ żmien l-importazzjoni tal-prodotti li qegħdin ikunu stmati.
[…]
4.   Il-bejgħ li ġej ma għandux jittieħed f’kunsiderazzjoni għall-finijiet tad-determinazzjoni tal-valur doganali skont l-Artikolu 74(2)(c) tal-Kodiċi [Doganali tal-Unjoni]:
[…]
b)
il-bejgħ lil persuni relatati;
[…]
5.   Meta jiġi stabbilit il-valur doganali, dawn li ġejjin għandhom jitnaqqsu mill-prezz unitarju stabbilit f’konformità mal-paragrafi 1 sa 4:
[…]
(c)
id-dazji tal-importazzjoni u imposti oħrajn pagabbli fit-territorju doganali tal-Unjoni minħabba l-importazzjoni jew il-bejgħ tal-prodotti.
[…]”
B.
Il‑leġiżlazzjoni dwar l‑importazzjoni ta’ frott u ħaxix li għalihom japplika prezz tad‑dħul
1. Ir‑Regolament (UE) Nru 1308/2013
15.
Il-premessa 147 tar-Regolament (UE) Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (
8
), kif emendat bir-Regolament (UE) 2017/2393 tal-Parlament Ewropew u tal-Kunsill tat‑13 ta’ Diċembru 2017 (
9
), jistabbilixxi:
“Is-sistema ta’ prezzijiet ta’ dħul għandha tinżamm għal ċerti prodotti. Biex tiġi żgurata l-effiċjenza ta’ dik is-sistema […], is-setgħa li jiġu adottati ċerti atti għandha tkun iddelegata lill-Kummissjoni [Ewropea] fir-rigward tal-verifika tal-eżattezza tal-prezz ta’ dħul iddikjarat ta’ konsenja permezz ta’ valur fiss ta’ importazzjoni, u li tipprovdi l-kundizzjonijiet meħtieġa biex tiġi ddepożitata garanzija.”
16.
L-Artikolu 181 tar-Regolament Nru 1308/2013, intitolat “Sistema ta’ prezzijiet ta’ dħul għal ċerti prodotti tas-settur tal-frott u l-ħxejjex, frott u ħxejjex ipproċessati u nbid”, jipprovdi:
“1.   Għall-applikazzjoni ta’ rata ta’ dazju tat-Tariffa Doganali Komuni għal prodotti tas-setturi tal-frott u l-ħxejjex, il-frott u l-ħxejjex ipproċessati u għall-meraq tal-għeneb u l-most, il-prezz tad-dħul ta’ konsenja għandu jkun ugwali għall-valur doganali tagħha kkalkulat skont ir-Regolament tal-Kunsill (KEE) Nru 2913/92 [ (
10
)] (il-Kodiċi Doganali) u r-Regolament tal-Kummissjoni (KE) Nru 2454/93 [ (
11
)].
2.   Sabiex tiġi żgurata l-effiċjenza tas-sistema, il-Kummissjoni għandu jkollha s-setgħa tadotta atti ddelegati skont l-Artikolu 227 biex tipprevedi li l-eżattezza tal-prezz ta’ dħul iddikjarat tal-konsenja għadu jiġi vverifikat permezz ta’ valur fiss tal-importazzjoni u tipprevedi l-kundizzjonijiet meħtieġa biex tiġi ddepożitata garanzija.
3.   Il-Kummissjoni għandha tadotta atti ta’ implimentazzjoni li jistipulaw ir-regoli għall-kalkolu tal-valur fiss tal-importazzjoni msemmi fil-paragrafu 2. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 229(2).”
2. Ir‑Regolament Delegat 2017/891
17.
It-Titolu III tar-Regolament Delegat 2017/891, intitolat “Kummerċ ma’ Pajjiżi Terzi – Sistema tal-Prezz tad-Dħul”, jinkludi fih l-Artikoli 73 sa 75.
18.
L-Artikolu 74 ta’ dan ir-Regolament Delegat, intitolat “Notifika tal-prezzijiet u tal-kwantitajiet tal-prodotti impurtati”, jipprovdi, fil-paragrafu 1 tiegħu:
“Għal kull prodott u għall-perjodi stabbiliti fil-Parti A tal-Anness VII, għal kull jum tas-suq u għal kull oriġini, l-Istati Membri għandhom jgħarrfu lill-Kummissjoni, sa nofsinhar (12:00 ħin ta’ Brussell) tal-jum tax-xogħol ta’ wara, dwar:
(a)
il-prezzijiet rappreżentattivi medji tal-prodotti importati minn pajjiżi terzi u mibjugħa fis-swieq tal-importazzjoni tal-Istati Membri; u
(b)
il-kwantitajiet totali li jirrigwardjaw il-prezzijiet imsemmija fil-punt (a).
Għall-finijiet tal-punt (a) tal-ewwel subparagrafu, l-Istati Membri għandhom jgħarrfu lill-Kummissjoni dwar is-swieq tal-importazzjoni li huma jqisu bħala rappreżentattivi u li għandhom jinkludu lil Londra, Milan, Perpignan u Rungis.
Meta l-kwantitajiet totali msemmija fil-punt (b) tal-ewwel subparagrafu jkunu inqas minn għaxar tunnellati, il-prezzijiet korrispondenti ma għandhomx ikunu nnotifikati lill-Kummissjoni.”
19.
Skont l-Artikolu 75 tal-imsemmi regolament delegat, intitolat “Bażi tal-prezz tad-dħul”:
“1.   Għall-finijiet tal-Artikolu 181(1) tar-Regolament [Nru 1308/2013], il-prodotti tas-setturi tal-frott u l-ħxejjex u tal-frott u l-ħxejjex ipproċessati msemmija f’dak l-Artikolu għandhom ikunu dawk elenkati fl-Anness VII għal dan ir-Regolament.
2.   Meta l-valur doganali tal-prodotti elenkati fil-Parti A tal-Anness VII ikun iddeterminat skont il-valur tat-tranżazzjoni msemmi fl-Artikolu 70 [tal-Kodiċi Doganali tal-Unjoni] u dak il-valur doganali jkun ogħla b’aktar minn 8 % mir-rata fissa kkalkolata mill-Kummissjoni bħala valur standard tal-importazzjoni fil-mument li ssir id-dikjarazzjoni tar-rilaxx tal-prodotti għaċ-ċirkolazzjoni libera, l-importatur għandu jipprovdi garanzija msemmija fl-Artikolu 148 [tar-Regolament ta’ Implimentazzjoni tal-Kodiċi Doganali tal-Unjoni]. Għal dan l-għan, l-ammont ta’ dazju tal-importazzjoni li għalih jistgħu jkunu soġġetti l-prodotti elenkati fil-Parti A tal-Anness VII għal dan ir-Regolament, għandu jkun l-ammont ta’ dazju dovut li kieku l-prodott inkwistjoni kien ikklassifikat fuq il-bażi tal-valur standard tal-importazzjoni kkonċernat.
[…]
3.   Meta l-valur doganali tal-prodotti elenkati fil-Parti A tal-Anness VII jiġi kkalkolat skont l-Artikolu 74(2)(c) [tal-Kodiċi Doganali tal-Unjoni], id-dazju għandu jitnaqqas kif previst fl-Artikolu 38(1) tar-Regolament ta’ Implimentazzjoni (UE) 2017/892 [ (
12
)]. F’dak il-każ, l-importatur għandu jipprovdi garanzija li tkun daqs l-ammont ta’ dazju li kien iħallas kieku l-prodotti kienu kklassifikati fuq il-bażi tal-valur standard tal-importazzjoni applikabbli.
4.   Il-valur doganali tal-oġġetti importati mal-konsenja għandu jiġi ddeterminat direttament skont l-Artikolu 74(2)(c) [tal-Kodiċi Doganali tal-Unjoni] u, għal dan il-għan, il-valur standard tal-importazzjoni kkalkolat skont l-Artikolu 38 tar-Regolament ta’ Implimentazzjoni [2017/892] għandu jiġi applikat matul il-perjodi fis-seħħ.
5.   L-importatur għandu jkollu xahar mill-bejgħ tal-prodotti inkwistjoni, soġġett għal limitu ta’ erba’ xhur mid-data tal-aċċettazzjoni tad-dikjarazzjoni ta’ rilaxx għal ċirkolazzjoni libera, sabiex juri li l-lott tneħħa skont il-kundizzjonijiet li jikkonfermaw ir-realtà tal-prezzijiet imsemmija fl-Artikolu 70 [tal-Kodiċi Doganali tal-Unjoni], jew sabiex jiddetermina l-valur doganali msemmi fl-Artikolu 74(2)(c) ta’ dak [il-Kodiċi].
In-nuqqas ta’ ssodisfar ta’ waħda minn dawn l-iskadenzi għandu jinvolvi t-telf tal-garanzija pprovduta, mingħajr preġudizzju għall-applikazzjoni tal-paragrafu 6.
Il-garanzija pprovduta għandha tiġi rrilaxxata jekk l-awtoritajiet doganali jingħataw prova tal-kundizzjonijiet tat-tneħħija li tkun tissodisfahom. Inkella, il-garanzija għandha tintilef permezz tal-ħlas tad-dazji tal-importazzjoni.
Sabiex juri li l-lott tneħħa skont il-kundizzjonijiet stabbiliti fl-ewwel subparagrafu, l-importatur għandu jagħmel disponibbli, minbarra l-fattura, id-dokumenti kollha meħtieġa għat-twettiq tal-kontrolli doganali rilevanti fir-rigward tal-bejgħ u t-tneħħija ta’ kull prodott tal-lott inkwistjoni, inklużi dokumenti relatati mat-trasport, l-assigurazzjoni, l-immaniġġjar u l-ħażna tal-lott.
[…]
6.   Il-limitu ta’ żmien ta’ erba’ xhur imsemmi fl-ewwel subparagrafu tal-paragrafu 5 jista’ jiġi estiż mill-awtoritajiet kompetenti tal-Istat Membru b’massimu ta’ tliet xhur fuq talba tal-importatur, li għandha tkun debitament iġġustifikata.
[…]”
20.
Il-Parti A tal-Anness VII tar-Regolament Delegat 2017/891, jinkludi b’mod partikolari l-entrata li ġejja:
Kodiċi NM
Deskrizzjoni
Perjodu tal-applikazzjoni
0709 90 70
Zukkini
Mill‑1 ta’ Jannar sal‑31 ta’ Diċembru
3. Ir‑Regolament ta’ Implimentazzjoni 2017/892
21.
L-Artikolu 38 tar-Regolament ta’ Implimentazzjoni 2017/892, intitolat “Valuri standard tal-importazzjoni”, jipprovdi, fil-paragrafi 1 u 2 tiegħu:
“1.   Għal kull prodott u għall-perjodi ta’ applikazzjoni stabbiliti fil-Parti A tal-Anness VII għar-Regolament Delegat [2017/891], il-Kummissjoni għandha tistabbilixxi, għal kull jum tax-xogħol u għal kull oriġini, valur standard tal-importazzjoni daqs il-medja pponderata tal-prezzijiet rappreżentattivi msemmija fl-Artikolu 74 ta’ dak ir-Regolament, nieqes ammont standard ta’ EUR 5 għal kull 100 kg u d-dazji doganali ad valorem.
2.   Meta jkun stabbilit valur standard tal-importazzjoni għall-prodotti u għall-perjodi ta’ applikazzjoni stabbiliti fil-Parti A tal-Anness VII għar-Regolament Delegat [2017/891], skont l-Artikoli 74 u 75 ta’ dak ir-Regolament u skont dan l-Artikolu, il-prezz għal kull unità msemmi fl-Artikolu 142 tar-Regolament ta’ Implimentazzjoni tal-[Kodiċi Doganali tal-Unjoni] ma għandux japplika. Dan għandu jiġi sostitwit mill-valur standard tal-importazzjoni msemmi fil-paragrafu 1.”
4. Ir‑Regolament (KEE) Nru 2658/87
22.
Ir-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (
13
), kif emendat bir-Regolament ta’ Implimentazzjoni tal-Kummissjoni (UE) 2018/1602 tal‑11 ta’ Ottubru 2018 (
14
), jinkludi, fit-Taqsima I tat-tielet parti tal-Anness I, l-Anness 2, intitolat “Prodotti li Għalihom Japplika Prezz tad-Dħul”, b’mod partikolari, l-entrata li ġejja:
Kodiċi NM
Deskrizzjoni
Rata konvenzjonali tad-dazju (%)
0709 93 10
Zukkini (qarabagħli żgħir):
[…]
[…]
[…]
Mill‑1 ta’ April sal‑31 ta’ Mejju:
Bi prezz tad-dħul għal kull 100 kg piż nett ta’:
Mhux inqas minn € 69,2
12,8
Mhux inqas minn € 67,8, iżda inqas minn € 69,2
12,8 + 1,4 €/100 kg/net
Mhux inqas minn € 66,4, iżda inqas minn € 67,8
12,8 + 2,8 €/100 kg/net
Mhux inqas minn € 65, iżda inqas minn € 66,4
12,8 + 4,2 €/100 kg/net
Mhux inqas minn € 63,7, iżda inqas minn € 65
12,8 + 5,5 €/100 kg/net
Inqas minn 63,7 €
12,8 + 15,2 €/100 kg/net
[…]
[…]
[…]
III. Il‑fatti li taw lok għall‑kawża prinċipali u d‑domandi preliminari
23.
Fit‑23 ta’ April 2019, OGL-Food ippreżentat, quddiem l-uffiċċju doganali ta’ Svilengrad (il-Bulgarija), fil-kwalità tagħha ta’ importatur, dikjarazzjoni doganali li permezz tagħha ddikjarat, taħt il-proċedura tar-rilaxx għal ċirkulazzjoni libera għal finijiet ta’ konsum finali, “qarabagħli frisk” li jaqa’ taħt is-subintestatura 07099310 tan-nomenklatura tal-merkanzija, għall-piż ta’ 4800 kg, li joriġina mit-Turkija (iktar ’il quddiem il-“lott kontenzjuż”), għal valur doganali, ikkonvertit f’euro, ta’ EUR 90.81 għal kull 100 kg. L-esportatriċi kienet kumpannija stabbilita f’Antalya (it-Turkija).
24.
Fit‑23 ta’ April 2019, il-Kummissjoni kienet stabbilixxiet il-valur standard tal-importazzjoni għall-qarabagħli minn kull oriġini fl-ammont ta’ EUR 53.80 għal kull 100 kg. Billi l-valur iddikjarat tat-tranżazzjoni għal-lott kontenzjuż kien jeċċedi dan il-valur standard tal-importazzjoni b’iktar minn 8 %, OGL-Food ipprovdiet garanzija ta’ 982.17 leva bulgari (BGN) (madwar EUR 502), konformement mal-Artikolu 75(2) tar-Regolament Delegat 2017/891.
25.
Permezz ta’ ittra tal‑24 ta’ April 2019, l-awtorità doganali, li stabbilixxiet il-prezz totali mħallas għax-xiri tal-lott kontenzjuż fl-ammont ta’ EUR 109.6 għal kull 100 kg, fid-dawl tad-diversi spejjeż sostnuti minn OGL-Food, informat lil din tal-aħħar li, konformement mal-Artikolu 75(5) tar-Regolament Delegat 2017/891, hija kienet obbligata tipprova li l-lott kontenzjuż kien tqiegħed fis-suq f’kundizzjonijiet li jikkonfermaw ir-realtà tal-valur doganali ddikjarat.
26.
Fit‑23 ta’ Mejju 2019, OGL-Food ipprovdiet lill-awtorità doganali ċertu numru ta’ dokumenti marbuta, b’mod partikolari, max-xiri u mal-bejgħ tal-lott kontenzjuż u talbet, abbażi tal-provi prodotti, ir-rilaxx tal-garanzija pprovduta.
27.
Skont ir-rendikont tal-prezz tal-bejgħ, OGL-Food biegħet il-lott kontenzjuż bil-prezz ta’ EUR 106 għal kull 100 kg. Billi dan il-prezz kien inferjuri għall-prezz tax-xiri totali ta’ EUR 109.6 għal kull 100 kg li OGL-Food kienet ħallset sabiex tixtri l-lott kontenzjuż, l-awtorità doganali kkunsidrat li din tal-aħħar ma kinitx ipproduċiet il-prova ta’ tneħħija ta’ dan tal-aħħar f’kundizzjonijiet li jikkonfermaw ir-realtà tal-valur iddikjarat tat-tranżazzjoni. F’dawn iċ-ċirkustanzi, konformement mat-tielet subparagrafu tal-Artikolu 75(5) tar-Regolament Delegat 2017/891, il-garanzija kellha tintilef bi ħlas tad-dazji fuq l-importazzjoni.
28.
Skont l-Artikolu 22(6) tal-Kodiċi Doganali tal-Unjoni, OGL-Food ġiet informata bil-motivi li abbażi tagħhom id-direttur tad-dwana kien biħsiebu jibbaża d-deċiżjoni tiegħu u ġiet mistiedna tesprimi l-opinjoni tagħha f’terminu ta’ 30 jum.
29.
Fl-osservazzjonijiet tagħha, OGL-Food sostniet, qabel xejn, li l-Artikolu 75 tar-Regolament Delegat 2017/891 ma jirrikjedix bejgħ mill-ġdid bi profitt sabiex tiġi pprovata r-realtà tal-valur iddikjarat tat-tranżazzjoni bħala valur doganali. Sussegwentement, hija enfasizzat li dan il-bejgħ kien jifforma parti minn relazzjoni kummerċjali li ilha teżisti żmien twil mal-katina ta’ ipermerkati internazzjonali Lidl u li l-eżami ta’ perijodu itwal kien jippermetti li jiġi osservat il-qligħ ta’ profitti. Fl-aħħar, OGL-Food osservat li l-prezz li biha hija biegħet il-lott kontenzjuż kien ċarament superjuri għall-valur standard tal-importazzjoni kkalkolat mill-Kummissjoni għal dawn il-prodotti fit‑23 ta’ April 2019.
30.
B’deċiżjoni tat‑30 ta’ Ottubru 2020 (
15
), id-direttur tad-dwana ddeċieda, b’mod partikolari, li l-garanzija pprovduta kellha tintilef, bi ħlas tad-dazji fuq l-importazzjoni, stabbilit għal BGN 982.17. Dik id-deċiżjoni hija msejsa, fl-ewwel lok, fuq il-fatt li OGL-Food ma pprovdietx elementi li jistgħu jispjegaw id-differenza sostanzjali bejn il-valur iddikjarat tat-tranżazzjoni ta’ EUR 90.81 għal kull 100 kg u l-valur standard tal-importazzjoni ta’ EUR 53.80 għal kull 100 kg, bħall-kwalità eċċezzjonali jew l-oriġini organika tal-lott kontenzjuż, billi dan huwa deskritt sempliċiment bħala “tal-ogħla kwalità”. Fit-tieni lok, id-direttur tad-dwana ħa inkunsiderazzjoni t-telf li ġġarrab waqt il-bejgħ tal-lott kontenzjuż sabiex jikkunsidra li OGL-Food ma kinitx ipprovat it-tneħħija ta’ dan tal-aħħar f’kundizzjonijiet li jikkonfermaw ir-realtà tal-valur iddikjarat tat-tranżazzjoni fis-sens tal-Artikolu 75(5) tar-Regolament Delegat 2017/891.
31.
Insostenn tar-rikors tagħha għall-annullament tad-deċiżjoni tat‑30 ta’ Ottubru 2020, ippreżentat quddiem l-Administrativen sad Sofia-grad (il-Qorti Amministrattiva tal-belt ta’ Sofia, il-Bulgarija), OGL-Food issostni li l-elementi, mhux ikkontestati, ippreżentati quddiem l-awtorità doganali jikkonfermaw li l-valur iddikjarat tat-tranżazzjoni jissodisfa l-kundizzjonijiet tal-Artikolu 70 tal-Kodiċi Doganali tal-Unjoni. F’dan il-kuntest, OGL-Food tispeċifika, minn naħa, li l-eżistenza ta’ profitt li jirriżulta mill-bejgħ ta’ prodotti paragunabbli lil klijent konkret għandha tiġi kkalkulata fuq bażi mensili u mhux fil-livell ta’ kull tranżazzjoni individwali. Min-naħa l-oħra, il-prezz tal-bejgħ tal-lott kontenzjuż fis-suq tal-Unjoni, ikkalkulat konformement mal-Artikolu 74(2)(c) tal-Kodiċi Doganali tal-Unjoni, skont hi jikkonferma r-realtà tal-valur iddikjarat tat-tranżazzjoni. Barra minn hekk, OGL-Food iżżid li hija u Lidl ma għandhomx il-kwalità ta’ imsieħba fin-negozju, fis-sens tal-Artikolu 127(1)(b) tar-Regolament ta’ Implimentazzjoni tal-Kodiċi Doganali tal-Unjoni.
32.
Min-naħa tiegħu, id-direttur tad-dwana jenfasizza, fl-ewwel lok, li OGL-Food ma pproduċietx elementi li jippermettu li jiġi ġġustifikat il-livell għoli tal-valur iddikjarat tat-tranżazzjoni meta mqabbel mal-valur standard tal-importazzjoni, bħall-kwalità eċċezzjonali tal-prodotti kkonċernati jew l-oriġini tagħhom minn biedja organika. Fit-tieni lok, il-fatt li OGL-Food tbiegħ il-lott kontenzjuż b’telf ma huwiex konformi mal-loġika tas-suq, li jiddetta li hija għandha tagħmel qligħ kummerċjali. Fit-tielet lok, il-Kodiċi Doganali tal-Unjoni japplika mingħajr preġudizzju għar-Regolament Delegat 2017/891. Issa, dan tal-aħħar jeskludi l-possibbiltà li jittieħdu inkunsiderazzjoni tranżazzjonijiet ta’ importazzjoni oħrajn sabiex tiġi evalwata r-realtà tal-valur iddikjarat tat-tranżazzjoni għall-finijiet tal-importazzjoni tal-lott kontenzjuż. Barra minn hekk, fir-raba’ lok, il-metodu sekondarju ta’ determinazzjoni tal-valur doganali previst fl-Artikolu 74(2)(c) tal-Kodiċi Doganali tal-Unjoni ma huwiex applikabbli f’dan il-każ.
33.
Il-qorti tar-rinviju jidher li tikkunsidra li l-analiżi inkluża fid-deċiżjoni tat‑30 ta’ Ottubru 2020, li hija sfavorevoli għal OGL-Food, ma hijiex konformi mal-ġurisprudenza tal-istanzi nazzjonali dwar l-interpretazzjoni tal-Artikolu 75(5) tar-Regolament Delegat 2017/891. Madankollu, dik il-qorti tqis ukoll li l-argumenti invokati minn OGL-Food ma humiex fondati. B’mod partikolari, skont l-imsemmija qorti, jeħtieġ li jiġi eżaminat jekk OGL-Food għandhiex mal-esportatur u mal-klijent tagħha fl-Unjoni, Lidl, relazzjonijiet li jippermettu li dawn jiġu kklassifikati bħala persuni relatati fis-sens tal-Artikolu 70(3)(d) u tal-Artikolu 74(2)(c) tal-Kodiċi Doganali tal-Unjoni.
34.
Fil-fatt, minn naħa, hemm lok li jiġi evalwat jekk, fl-assenza ta’ kuntratt kummerċjali jew ta’ xi rabta legali oħra bejn il-partijiet, ir-relazzjonijiet dejjiema, perjodiċi u rikorrenti ta’ provvista inkwistjoni fil-kawża prinċipali, kif riflessi fil-fatturi u fid-dokumenti tal-kontabbiltà marbuta magħhom, humiex suffiċjenti sabiex l-esportatur u OGL-Food jiġu kklassifikati bħala persuni li huma “msieħba rikonoxxuti legalment fin-negozju”, fis-sens tal-Artikolu 127(1)(b) tar-Regolament ta’ Implimentazzjoni tal-Kodiċi Doganali tal-Unjoni, u għaldaqstant persuni li huma relatati, fis-sens tal-Artikolu 70(3)(d) tal-Kodiċi Doganali tal-Unjoni, ċirkustanza li tirrikjedi li jiġi vverifikat jekk din ir-relazzjoni influwenzatx il-valur iddikjarat tat-tranżazzjoni tal-lott.
35.
Min-naħa l-oħra, quddiem il-qorti tar-rinviju, OGL-Food sostniet li l-valur iddikjarat tat-tranżazzjoni kellu jiġi aċċettat mill-awtorità doganali peress li kien qrib il-valur doganali ta’ merkanzija identika jew simili, iddeterminat konformement mal-Artikolu 74(2)(c) tal-Kodiċi Doganali tal-Unjoni, kif ikkalkulah l-espert ġudizzjarju fuq talba tagħha. Dik il-qorti tqis li, sabiex tiġi evalwata r-rilevanza ta’ dan l-argument ibbażat fuq l-Artikolu 134(2)(b) tar-Regolament ta’ Implimentazzjoni tal-Kodiċi Doganali tal-Unjoni, hemm lok li jiġi evalwat jekk OGL-Food u x-xerrej tagħha tal-ewwel livell kummerċjali, Lidl, humiex persuni relatati, fis-sens tal-Artikolu 74(2)(c) tal-Kodiċi Doganali tal-Unjoni u tal-Artikolu 142(4)(b) tar-Regolament ta’ Implimentazzjoni tal-Kodiċi Doganali tal-Unjoni, li jistabbilixxi l-modalitajiet ta’ applikazzjoni tiegħu. F’dan ir-rigward, l-imsemmija qorti tqis li l-kunċett ta’ “persuni relatati” għandu l-istess tifsira fi ħdan l-Artikolu 70(3)(d) u l-Artikolu 74(2)(c) tal-Kodiċi Doganali tal-Unjoni bħal dak fi ħdan l-Artikolu 127(1) u l-Artikolu 142(4)(b) tar-Regolament ta’ Implimentazzjoni tal-Kodiċi Doganali tal-Unjoni.
36.
Madankollu, il-qorti tar-rinviju tqajjem il-kwistjoni dwar jekk importatur jistax jipprevalixxi ruħu mill-metodu ta’ tnaqqis previst fl-Artikolu 74(2)(c) tal-Kodiċi Doganali tal-Unjoni (
16
) għall-ewwel darba fil-mument tal-preżentata ta’ rikors kontra d-deċiżjoni li tistabbilixxi d-dejn doganali, jiġifieri wara l-iskadenza tat-termini previsti fl-Artikolu 75(5) u (6) tar-Regolament Delegat 2017/891 li twassal għat-telf tal-garanzija. F’każ ta’ risposta negattiva, dik il-qorti għandha dubji dwar ir-rispett tad-drittijiet tad-difiża tal-importatur u dwar il-kwistjoni dwar jekk hija tistax tikkonstata li l-importatur huwa persuna relatata mal-esportatur jew mal-klijent tiegħu fl-Unjoni fis-sens ta’ dawn l-aħħar dispożizzjonijiet, minkejja li d-deċiżjoni li tistabbilixxi d-dejn doganali ma ċaħditx il-valur tat-tranżazzjoni għal din ir-raġuni.
37.
Il-qorti tar-rinviju tistaqsi wkoll jekk l-Artikolu 75(5) tar-Regolament Delegat 2017/891 għandux jiġi interpretat fis-sens li l-importatur għandu jipproduċi kuntratt ta’ xiri jew kull dokument ieħor ekwivalenti, jekk l-awtorità doganali tistax tieħu inkunsiderazzjoni l-fatt li l-lott kontenzjuż inbiegħ b’telf fis-suq tal-Unjoni u jekk iċ-ċirkustanzi li jiċċirkondaw dan il-bejgħ b’telf humiex rilevanti għall-applikazzjoni ta’ din id-dispożizzjoni.
38.
Fl-aħħar, il-qorti tar-rinviju tistaqsi jekk l-Artikolu 75(5) tar-Regolament Delegat 2017/891 għandux jiġi interpretat fis-sens li l-awtorità doganali tista’ tistabbilixxi l-valur doganali fil-livell tal-valur standard tal-importazzjoni meta l-valur iddikjarat tat-tranżazzjoni jkun għoli iktar min-normal, mingħajr ma tpoġġi f’dubju l-awtentiċità tal-fattura stabbilita mill-esportatur u l-prova tal-ħlas fir-rigward ta’ dan tal-aħħar, u fl-assenza ta’ provi addizzjonali prodotti mill-importatur intiżi li juru r-realtà tal-valur iddikjarat tat-tranżazzjoni.
39.
F’dawn iċ-ċirkustanzi, l-Administrativen sad Sofia-grad (il-Qorti Amministrattiva tal-belt ta’ Sofia) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)
Fid-dawl tal-Artikolu 70(1) [tal-Kodiċi Doganali tal-Unjoni], moqri flimkien mal-ewwel subparagrafu tal-Artikolu 75(5) u mal-Artikolu 75(6) tar-Regolament Delegat [2017/891], għall-finijiet tal-evalwazzjoni tal-kundizzjoni prevista fl-Artikolu 70(3)(d) tal-kodiċi doganali [tal-Unjoni], li jipprovdi li ‘ma [għandu] jkun hemm l-ebda relazzjoni bejn ix-xerrej u l-bejjiegħ’, fil-kuntest tal-applikazzjoni tal-valur tat-tranżazzjoni tal-merkanzija għal finijiet doganali indikat f’dikjarazzjoni doganali speċifika għall-importazzjoni ta’ ħaxix, id-data segwenti għandha titqies li hija rilevanti:
–
id-data dwar ir-relazzjoni bejn il-partijiet fil-kuntest tal-importazzjoni tal-merkanzija u tal-bejgħ tagħha fl-ewwel livell kummerċjali fl-Unjoni (kunsinni li jmorru lura għal żmien twil u li jitwettqu b’mod regolari ta’ merkanzija tal-istess tip, fi kwantitajiet kbar u b’valur kunsiderevoli) li teskludi n-natura ad hoc tar-relazzjoni fir-rigward tal-importazzjoni konkreta li tkun is-suġġett tal-verifika;
–
id-data dwar il-fatturi maħruġa fir-rigward tal-kunsinni, dwar il-ħlas tal-prezz, dwar ir-reġistrazzjoni tal-fatturi fil-kontabbiltà u fir-reġistri [tat-taxxa fuq il-valur miżjud (VAT)] tal-importatur u dwar id-dritt għat-tnaqqis tat-taxxa tal-input eżerċitat bħala konsegwenza ta’ din ir-reġistrazzjoni;
–
il-valur iddikjarat tat-tranżazzjoni tal-importazzjoni konkreta li tkun is-suġġett tal-verifika, liema valur ikun nettament superjuri għall-valur stabbilit għall-importazzjoni tal-istess prodott kif iddeterminat mill-Kummissjoni għall-finijiet tal-applikazzjoni tad-dazji fuq l-importazzjoni fis-settur tal-ħaxix, f’sitwazzjoni fejn l-istess prodott jinbiegħ b’telf fl-Unjoni;
–
l-importatur ma ppreżentax kuntratt kummerċjali fil-kuntest tal-importazzjoni konkreta, kif mitlub mill-awtoritajiet doganali, u lanqas ma ppreżenta xi tip ieħor ta’ dokument li jistabbilixxi r-relazzjoni legali bejn il-partijiet kontraenti?
Fil-każ li din id-data hija rilevanti, dawn iċ-ċirkustanzi jippermettu li jingħad li l-operaturi, importatur u esportatur, rispettivament importatur u xerrej fl-ewwel livell kummerċjali fl-Unjoni, huma persuni ‘msieħba rikonoxxuti legalment fin-negozju’ jew ‘persuni relatati’ fis-sens tal-Artikolu 127(1)(b) u tal-Artikolu 142(4)(b), tar-Regolament ta’ Implimentazzjoni [tal-Kodiċi Doganali tal-Unjoni]?
Fil-każ li din id-data hija rilevanti iżda ma tkunx suffiċjenti sabiex jiġi konkluż li l-operaturi huma persuni relatati, għall-finijiet tal-verifika taħt l-Artikolu 75(6) tar-Regolament Delegat [2017/891], hemm l-obbligu li jiġi vverifikat jekk ir-relazzjoni bejn l-operaturi influwenzatx id-determinazzjoni ta’ prezz ogħla għall-merkanzija fir-rigward tal-importazzjoni speċifika u dan bil-għan li jiġu evitati l-frodi tad-dazji doganali u t-telf tad-dħul fiskali għall-baġit tal-Unjoni, fid-dawl ukoll tal-bejgħ b’telf sussegwenti fl-ewwel livell kummerċjali fl-Unjoni?
2)
Fid-dawl tal-Artikolu 47(1) u tal-Artikolu 41(2)(ċ) tal-Karta tad-Drittijiet Fundamentali tal-Unjoni Ewropea [iktar ’il quddiem il-“Karta”], interpretati fid-dawl tad-dritt għal azzjoni legali, previst fl-Artikolu 44(1) tal-[Kodiċi Doganali tal-Unjoni] u tal-obbligu għall-awtoritajiet doganali li jagħtu motivazzjoni għad-deċiżjoni tagħhom previst fl-Artikolu 29 ta’ dan ir-regolament, moqri flimkien mal-Artikolu 22(7) tiegħu, fid-dawl taċ-ċirkustanzi tal-każ ineżami u tal-fatt li, fil-kuntest tal-proċedura ta’ rikors ġudizzjarju kontra d-deċiżjoni, il-qorti tal-ewwel istanza hija obbligata tevalwa ex officio l-legalità tal-imsemmija deċiżjoni u tal-motivi li ma jkunux issemmew fir-rikors, tiġbor provi ġodda u taħtar espert ex officio:
–
il-kundizzjoni prevista fl-Artikolu 70(3)(d) tal-Kodiċi Doganali tal-Unjoni, li jipprovdi li ‘ma [għandu] jkun hemm l-ebda relazzjoni bejn ix-xerrej u l-bejjiegħ jew ir-relazzjoni ma tkunx influwenzat il-prezz’, tista’ tiġi ddeterminata għall-ewwel darba fil-kuntest tal-proċedura ġudizzjarja jew l-awtorità doganali għandha diġà tasal għal konklużjoni f’dan ir-rigward fil-motivi tad-deċiżjoni kkontestata?
–
meta l-importatur ma jkunx indika b’mod espliċitu li kien ser jiddetermina l-valur tal-merkanzija importata konformement mal-Artikolu 74(2)(c) tal-Kodiċi Doganali tal-Unjoni, minkejja li kellu l-possibbiltà proċedurali li jagħmel dan, ikun kuntrarju għall-Artikolu 75(5) u (6) tar-Regolament Delegat 2017/891, b’mod partikolari għat-terminu ta’ preskrizzjoni stabbilit għal din id-determinazzjoni, li dan il-valur jiġi stabbilit għall-ewwel darba fil-kuntest tal-proċedura ta’ rikors kontra d-deċiżjoni, inkluż fil-kuntest tal-eżami tal-oġġezzjonijiet tal-importatur ibbażati fuq il-fatt li l-prezz tal-bejgħ tal-merkanzija fl-Unjoni kien qrib il-valur iddikjarat tat-tranżazzjoni?
3)
Fid-dawl tar-raba’ subparagrafu tal-Artikolu 75(5) tar-Regolament Delegat [2017/891], li jipprovdi li ‘l-importatur għandu jagħmel disponibbli, […] id-dokumenti kollha meħtieġa għat-twettiq tal-kontrolli doganali rilevanti fir-rigward tal-bejgħ u t-tneħħija ta’ kull prodott tal-lott inkwistjoni’, interpretat fid-dawl tal-punt 1 tad-dispożittiv tas-sentenza tal-Qorti tal-Ġustizzja tal‑11 ta’ Marzu 2020, X (Irkupru ta’ dazji addizzjonali fuq l-importazzjoni) (C‑160/18, EU:C:2020:190), fir-rigward tal-prova tal-valur iddikjarat tat-tranżazzjoni skont l-Artikolu 70(1) tar-Regolament Nru 952/2013,
–
l-awtoritajiet doganali, jew fil-kuntest ta’ rikors, il-qorti, għandhom jieħdu inkunsiderazzjoni l-fatt li l-merkanzija importata (ħaxix) inbiegħet b’telf fl-Unjoni bħala indizju serju li l-imsemmi prezz tal-importazzjoni kien għoli b’mod artifiċjali, inkluż fid-dawl tal-evalwazzjoni tal-kwistjoni ta’ jekk il-fatt li l-persuni kienu relatati influwenzax il-valur iddikjarat tat-tranżazzjoni, inkluż sabiex jiġu evitati l-frodi tad-dazji doganali u t-telf tad-dħul fiskali?
–
l-importatur huwa meħtieġ jipproduċi kuntratt jew dokument ekwivalenti li jipprova l-prezz li għandu jitħallas għall-merkanzija meta din tinbiegħ għall-esportazzjoni lejn it-territorju doganali tal-Unjoni jew huwa biżżejjed li jipprova li ħallas il-valur iddikjarat tal-merkanzija mal-importazzjoni? jew
–
l-importatur għandu jippreżenta biss id-dokumenti msemmija b’mod espliċitu fir-raba’ subparagrafu tal-Artikolu 75(5) tar-Regolament Delegat 2017/891 bħala prova tal-valur iddikjarat tat-tranżazzjoni għall-importazzjoni ta’ ħaxix, u għalhekk iċ-ċirkustanzi marbuta mal-bejgħ b’telf ta’ dan il-prodott fl-Unjoni ma humiex rilevanti għall-finijiet tal-verifika prevista fl-Artikolu 75(6) tal-imsemmi regolament, fir-rigward tan-nuqqas ta’ aċċettazzjoni tal-valur tat-tranżazzjoni u tad-determinazzjoni tad-dazju tal-importazzjoni?
4)
Mill-Artikolu 75(5) u (6) tar-Regolament Delegat 2017/891 u mill-interpetazzjoni mogħtija fis-sentenza tal-Qorti tal-Ġustizzja tas‑16 ta’ Ġunju 2016, EURO 2004. Hungary (C‑291/15, EU:C:2016:455), jirriżulta li, fiċ-ċirkustanzi tal-kawża prinċipali, il-valur doganali tal-importazzjoni ta’ ħaxix li joriġina minn pajjiż terz ma jistax jiġi ddeterminat fid-dawl tal-valur iddikjarat tat-tranżazzjoni meta:
–
il-valur iddikjarat tat-tranżazzjoni tal-prodott ikun ogħla b’mod sinjifikattiv għall-valur stabbilit għall-importazzjoni għall-istess merkanzija ddeterminat mill-Kummissjoni għall-finijiet tal-applikazzjoni tad-dazji fuq l-importazzjoni fis-settur tal-ħaxix;
–
l-awtorità doganali la tikkontesta u lanqas ma ddaħħal inkwistjoni b’xi mod ieħor in-natura awtentika tal-fattura u tal-konferma tal-ħlas għall-merkanzija prodotti bħala prova tal-prezz tal-importazzjoni effettivament imħallas;
–
l-importatur, bi tweġiba għat-talba tal-awtorità doganali, la ppreżenta kuntratt u lanqas xi dokument ekwivalenti ieħor sabiex jipprova l-prezz li għandu jitħallas għall-merkanzija meta din tinbiegħ għall-esportazzjoni lejn it-territorju doganali tal-Unjoni, inklużi provi supplimentari li jistabbilixxu elementi ekonomiċi marbuta mal-merkanzija li jiġġustifikaw il-valur ogħla tagħha fil-mument meta nxtrat mill-esportatur, bħalma jkun il-każ fir-rigward ta’ lott ta’ ħaxix prodott b’biedja organika jew ta’ kwalità superjuri?”
40.
OGL-Food, id-direttur tad-dwana, il-Gvern Bulgaru u l-Kummissjoni ppreżentaw osservazzjonijiet bil-miktub. Dawn il-partijiet ipparteċipaw ukoll fis-seduta li ġiet organizzata fil‑25 ta’ Jannar 2023, li fiha huma wieġbu għall-mistoqsijiet għal tweġiba orali magħmula mill-Qorti tal-Ġustizzja.
IV. Analiżi
A.
Osservazzjonijiet preliminari fuq il‑kuntest ġuridiku
41.
Infakkar li l-Artikolu 1(1) tal-Kodiċi Doganali tal-Unjoni jipprovdi li dan il-kodiċi jistabbilixxi r-regoli u l-proċeduri ġenerali applikabbli għall-merkanzija li tiddaħħal jew tinħareġ ’il barra mit-territorju doganali tal-Unjoni. Dan iżid li l-imsemmi kodiċi japplika b’mod uniformi f’dan it-territorju kollu, “[m]ingħajr ħsara [għall-]konvenzjonijiet internazzjonali u l-leġislazzjoni tal-Unjoni f’oqsma oħra”. Għalhekk, il-leġiżlazzjoni doganali applikabbli għall-frott u l-ħaxix naxxenti mir-Regolament Nru 1308/2013 u mir-Regolament Delegat 2017/891 tikkostitwixxi leġiżlazzjoni speċjali meta mqabbla mal-Kodiċi Doganali tal-Unjoni.
42.
L-Artikolu 181 tar-Regolament Nru 1308/2013 jipprovdi, minn naħa, l-introduzzjoni ta’ prezz tad-dħul, għal ċerti prodotti tas-setturi tal-frott u tal-ħaxix, ekwivalenti għall-valur doganali tal-lott ikkalkulat konformement mal-Kodiċi Doganali tal-Unjoni u mar-Regolament ta’ Implimentazzjoni tiegħu. Min-naħa l-oħra, dan jagħti l-kompetenza lill-Kummissjoni sabiex tadotta atti delegati sabiex ikun previst li r-realtà tal-prezz tad-dħul iddikjarat ta’ lott għandha tiġi vverifikata permezz ta’ valur standard tal-importazzjoni u sabiex tistabbilixxi l-kundizzjonijiet li fihom hija rikjesta l-kostituzzjoni ta’ garanzija.
43.
Fuq din il-bażi, il-Kummissjoni, fl-Artikolu 74(1) tar-Regolament Delegat 2017/891, ipprevediet, għal ċerti frott u ħaxix, fosthom il-qarabagħli, notifika ta’ kuljum mill-Istati Membri, minn naħa, tal-prezzijiet rappreżentattivi medji tal-prodotti importati minn pajjiżi terzi u mibjugħa fis-swieq tal-importazzjoni tal-Istati Membri u, min-naħa l-oħra, tal-kwantitajiet totali ta’ dawn il-prodotti jekk dawn ikunu ta’ iktar minn għaxar tunnellati li jikkorrispondu għal dawn il-prezzijiet medji.
44.
Fir-rigward tal-bażi tal-prezz tad-dħul għal dan l-istess frott u ħaxix, fosthom il-qarabagħli, l-Artikolu 75 ta’ dan ir-regolament delegat jipprovdi għal tliet modalitajiet ta’ kalkolu tal-valur doganali.
45.
Fl-ewwel metodu tal-kalkolu, dak li jgħodd huwa l-valur tat-tranżazzjoni ddeterminat konformement mal-Artikolu 70 tal-Kodiċi Doganali tal-Unjoni (
17
). Infakkar li dan l-artikolu jistabbilixxi li l-bażi primarja għad-determinazzjoni tal-valur doganali tal-merkanzija hija l-valur tat-tranżazzjoni, jiġifieri l-prezz effettivament imħallas jew li għandu jitħallas għall-merkanziji meta din tinbiegħ għall-esportazzjoni b’destinazzjoni lejn it-territorju doganali tal-Unjoni (
18
). L-imsemmi Artikolu 70 jipprovdi wkoll li dan il-valur tat-tranżazzjoni japplika jekk jiġi ssodisfatt ċertu numru ta’ kundizzjonijiet, b’mod partikolari kundizzjoni marbuta mal-assenza ta’ relazzjonijiet bejn ix-xerrej u l-bejjiegħ jew mal-assenza ta’ influwenza ta’ dawn ir-relazzjonijiet fuq il-prezz (
19
). L-Artikolu 127(1)(b) tar-Regolament ta’ Implimentazzjoni tal-Kodiċi Doganali tal-Unjoni jispeċifika li żewġ persuni jkunu relatati meta jkunu msieħba fin-negozju.
46.
F’dan l-ewwel każ, jekk dan il-valur tat-tranżazzjoni ddikjarat mill-importatur tal-qarabagħli jkun ogħla b’iktar minn 8 % mill-valur standard tal-importazzjoni kkalkolat mill-Kummissjoni fil-mument tar-rilaxx għal ċirkolazzjoni libera, l-importatur għandu jipprovdi garanzija ekwivalenti għall-ammont tad-dazji li kienu jitħallsu kieku l-klassifikazzjoni twettqet fuq il-bażi ta’ dan il-valur standard tal-importazzjoni (
20
). L-ammont tad-dazji varjabbli dovuti jkun żero meta l-qarabagħli jkollu prezz tad-dħul ekwivalenti għal jew ogħla minn EUR 69.2 għal kull 100 kg ta’ piż nett, filwaqt li, l-isfel minn dan il-limitu, iktar ma l-prezz tad-dħul ikun baxx, iktar jogħla l-ammont tad-dazji varjabbli dovuti sabiex jikkontrobilanċja (
21
).
47.
Fit-tieni metodu ta’ kalkolu, jista’ jintuża l-metodu ta’ tnaqqis (
22
). Infakkar li l-Artikolu 74(2)(c) tal-Kodiċi Doganali tal-Unjoni jipprovdi li, meta l-valur tat-tranżazzjoni ma jkunx jista’ jiġi ddeterminat, il-valur doganali għandu jkun ibbażat fuq il-prezz unitarju li bih il-merkanzija importata, jew merkanzija identika jew simili importata, tinbiegħ fit-territorju doganali tal-Unjoni fl-akbar kwantità totali lill-persuni li ma għandhomx relazzjoni mal-bejjiegħa. L-Artikolu 142 tar-Regolament ta’ Implimentazzjoni tal-Kodiċi Doganali tal-Unjoni jispeċifika diversi punti: qabel xejn, il-bejgħ ta’ riferiment għandu jitwettaq fi żmien jew għall-ħabta ta’ żmien l-importazzjoni tal-merkanzija li qiegħda tkun stmata (
23
); sussegwentement, il-bejgħ lil persuni relatati ma għandux jittieħed inkunsiderazzjoni (
24
); fl-aħħar, għandhom jitnaqqsu mill-prezz unitarju, b’mod partikolari, id-dazji fuq l-importazzjoni (
25
).
48.
Meta l-metodu ta’ tnaqqis jintuża għal lott ta’ qarabagħli, l-Artikolu 75(3) tar-Regolament Delegat 2017/891 jipprovdi li t-tnaqqis tad-dazji għandu jsir skont il-kundizzjonijiet previsti fl-Artikolu 38(1) tar-Regolament ta’ Implimentazzjoni 2017/892 u li, għaldaqstant, l-importatur għandu jipprovdi garanzija ekwivalenti għall-ammont tad-dazji li kien iħallas kieku l-klassifikazzjoni tal-prodotti twettqet fuq il-bażi tal-valur standard tal-importazzjoni applikabbli. Dan l-Artikolu 38(1) jipprovdi li l-Kummissjoni, b’mod partikolari għall-qarabagħli, għandha tistabbilixxi, għal kull jum tax-xogħol u għal kull oriġini, valur standard tal-importazzjoni daqs il-medja pponderata tal-prezzijiet rappreżentattivi msemmija fl-Artikolu 74 tar-regolament delegat, imnaqqas b’ammont standard ta’ EUR 5 għal kull 100 kg kif ukoll id-dazji doganali ad valorem.
49.
Għalhekk, l-ammont tad-dazji mnaqqsa mill-prezz unitarju għal lott ta’ qarabagħli bil-għan li jiġi stabbilit il-valur doganali għandu jiġi kkalkolat fuq il-bażi tal-valur standard tal-importazzjoni tal-jum ikkonċernat, fl-istennija tal-prova tar-realtà tal-prezz unitarju.
50.
It-tielet metodu ta’ kalkolu jikkonsisti f’modalità ssimplifikata għall-merkanzija importata mal-kunsinna. Għal din tal-aħħar, l-Artikolu 75(4) tar-Regolament Delegat 2017/891 jipprovdi direttament għall-applikazzjoni tal-metodu ta’ tnaqqis, iżda bl-ispeċifikazzjoni li ġejja: japplika l-valur standard tal-importazzjoni kkalkolat konformement mal-Artikolu 38 tar-Regolament ta’ Implimentazzjoni 2017/892. Il-paragrafu 1 ta’ dan l-artikolu, kif diġà indikajt fil-punt 48 ta’ dawn il-konklużjonijiet, jipprovdi għall-kalkolu għal kull jum mill-Kummissjoni ta’ valur standard tal-importazzjoni. Inkwantu l-paragrafu 2 tal-imsemmi artikolu, dan jistabbilixxi li, meta jiġi stabbilit valur standard tal-importazzjoni, il-prezz unitarju fis-sens tal-Artikolu 142 tar-Regolament ta’ Implimentazzjoni tal-Kodiċi Doganali tal-Unjoni ma japplikax u li dan għandu jkun issostitwit mill-valur standard tal-importazzjoni previst fil-paragrafu 1.
51.
Għalhekk, lott ta’ qarabagħli importat mal-kunsinna jkollu l-valur doganali tiegħu stabbilit skont il-valur standard tal-importazzjoni tal-jum ikkonċernat. Ġaladarba dan il-valur ikun magħruf immedjatament, ma jkunx neċessarju li tiġi pprovduta garanzija fil-każ ta’ determinazzjoni ulterjuri tal-valur doganali bħal fl-ewwel żewġ metodi ta’ kalkolu.
52.
Il-kwistjoni tad-determinazzjoni definittiva tal-valur doganali hija s-suġġett tal-Artikolu 75(5) tar-Regolament Delegat 2017/891. Fil-fatt, dan il-paragrafu jistabbilixxi li l-importatur għandu terminu ta’ xahar mill-bejgħ tal-prodotti kkonċernati, fil-limitu ta’ terminu ta’ erba’ xhur mid-data tal-aċċettazzjoni tad-dikjarazzjoni tar-rilaxx għal ċirkolazzjoni libera, jew sabiex jipprova li l-lott tneħħa skont il-kundizzjonijiet li jikkonfermaw ir-realtà tal-prezzijiet previsti fl-Artikolu 70 tal-Kodiċi Doganali tal-Unjoni, jew sabiex jiddetermina l-valur doganali skont il-metodu ta’ tnaqqis. L-imsemmi paragrafu 5 jispeċifika li l-inosservanza ta’ wieħed minn dawn it-termini twassal għat-telf tal-garanzija pprovduta u li l-garanzija pprovduta tiġi rrilaxxata ġaladarba jiġu prodotti l-provi marbuta mal-kundizzjonijiet tat-tneħħija li jkunu ssodisfatti bihom l-awtoritajiet doganali. Fil-każ kuntrarju, il-garanzija tintilef sabiex biha jitħallsu d-dazji fuq l-importazzjoni. Barra minn hekk, sabiex jipprova li l-lott tneħħa skont il-kundizzjonijiet previsti iktar ’il fuq, l-importatur għandu jipprovdi, minbarra l-fattura, d-dokumenti kollha neċessarji għall-eżekuzzjoni tal-kontrolli doganali neċessarji fir-rigward tal-bejgħ u t-tneħħija ta’ kull prodott tal-lott ikkonċernat, inklużi d-dokumenti marbuta mat-trasport, mal-assigurazzjoni, mal-immaniġġar u mal-ħażna tal-lott.
53.
L-interpretazzjoni tal-Artikolu 75(5) tar-Regolament Delegat 2017/891 hija fiċ-ċentru tad-domandi preliminari magħmula lill-Qorti tal-Ġustizzja. Jiena sejjer neżamina, fl-ewwel lok, it-tieni domanda preliminari, marbuta mal-possibbiltà tal-modifika tal-motivi tad-deċiżjoni doganali fl-istadju ġudizzjarju, u, fit-tieni lok, l-ewwel domanda preliminari, marbuta mal-kunċett ta’ persuni msieħba jew relatati.
B.
Fuq it‑tieni domanda preliminari
54.
Il-qorti tar-rinviju essenzjalment tistaqsi jekk, fuq l-inizjattiva tal-qorti jew tal-importatur, jistax jiġi modifikat il-metodu tad-determinazzjoni tal-valur doganali tal-merkanzija importata matul il-fażi ġudizzjarja, u għaldaqstant wara l-iskadenza tat-termini previsti fl-Artikolu 75(5) u (6) tar-Regolament Delegat 2017/891 li jippermettu lill-importatur jiġġustifika l-valur doganali ddikjarat, fid-dawl tad-dritt għal rimedju effettiv u tal-obbligu ta’ motivazzjoni protetti, rispettivament, mill-Artikolu 47 u l-Artikolu 41(2)(c) tal-Karta kif ukoll mill-Artikolu 44(1) u l-Artikolu 29, moqri flimkien mal-Artikolu 22(7) tal-Kodiċi Doganali tal-Unjoni. Dik il-qorti tistaqsi wkoll fuq il-punt dwar, minn naħa, jekk il-kundizzjoni tal-Artikolu 70(3)(d) tal-Kodiċi Doganali tal-Unjoni marbuta mal-persuni relatati tistax tiġi eżaminata għall-ewwel darba matul il-proċedura ġudizzjarja u, min-naħa l-oħra, jekk il-metodu ta’ tnaqqis jistax jiġi invokat għall-ewwel darba matul dik l-istess proċedura b’mod prinċipali jew inkella bħala oġġezzjoni sa fejn il-valur iddikjarat tat-tranżazzjoni kien qrib ħafna tal-valur ikkalkulat skont dan il-metodu ta’ tnaqqis.
55.
Għalhekk, jidhirli li d-domanda tinvolvi żewġ stadji. Fl-ewwel lok, jistgħu l-motivi tad-deċiżjoni doganali jiġu modifikati fl-istadju tal-proċedura ġudizzjarja, permezz tas-sostituzzjoni ta’ motivi mill-qorti jew fuq talba tar-rikorrent bħala oġġezzjoni? Fit-tieni lok, dawn il-motivi l-ġodda tad-deċiżjoni doganali jistgħu jirrigwardaw il-kwistjoni tar-relazzjoni bejn il-partijiet u tal-influwenza ta’ din ir-relazzjoni fuq il-prezz f’każ bħal dak inkwistjoni fil-kawża prinċipali?
56.
Fl-ewwel lok, fir-rigward tal-modifika tal-motivi tad-deċiżjoni doganali, il-kwistjoni għandha tiġi eżaminata fid-dawl tat-termini u tas-sanzjoni għall-inosservanza tagħhom previsti fl-Artikolu 75 tar-Regolament Delegat 2017/891, filwaqt li jitfakkar li l-qorti tar-rinviju tindika li hija għandha l-obbligu, skont il-leġiżlazzjoni nazzjonali tagħha, li tevalwa ex officio l-legalità tad-deċiżjoni kkontestata u tal-motivi li ma ssemmewx fir-rikors, li tiġbor provi ġodda u li taħtar espert ex officio.
57.
Fl-assenza ta’ leġiżlazzjoni tal-Unjoni f’dan il-qasam, huwa kull Stat Membru li għandu, skont il-prinċipju ta’ awtonomija proċedurali tal-Istati Membri, jirregola l-modalitajiet tal-proċeduri amministrattivi u ġudizzjarja intiżi sabiex jiżguraw livell għoli ta’ salvagwardja tad-drittijiet li l-partijiet fil-kawża jgawdu taħt id-dritt tal-Unjoni. Il-modalitajiet tal-implimentazzjoni tar-rimedji ġudizzjarji previsti mid-dritt tal-Unjoni ma għandhomx ikunu inqas favorevoli minn dawk li jikkonċernaw rimedji simili previsti għall-protezzjoni tad-drittijiet misluta mill-ordni ġuridiku intern (il-prinċipju ta’ ekwivalenza) u lanqas jagħmlu, fil-prattika, l-eżerċizzju tad-drittijiet mogħtija mill-ordinament ġuridiku tal-Unjoni impossibbli jew eċċessivament diffiċli (il-prinċipju ta’ effettività) (
26
).
58.
Issa, f’dan il-każ, teżisti leġiżlazzjoni tal-Unjoni fil-qasam doganali li tipprovdi għal regoli proċedurali speċifiċi.
59.
Minn naħa, il-Kodiċi Doganali tal-Unjoni jipprovdi li l-kontrolli doganali huma riżervati għall-awtoritajiet doganali (
27
), li jistgħu jkunu l-amministrazzjonijiet doganali jew kull awtorità oħra awtorizzata fid-dritt nazzjonali li tapplika ċerti dispożizzjonijiet doganali (
28
). Dan il-kodiċi jistabbilixxi li, qabel ma jadottaw deċiżjoni li tista’ taffettwa lill-applikant b’mod negattiv, l-awtoritajiet doganali għandhom jinfurmawh bil-motivi li fuqhom huma jkunu biħsiebhom jibbażaw id-deċiżjoni tagħhom u li huwa għandu l-possibilità li jesprimi l-perspettiva tiegħu f’terminu partikolari (
29
). L-imsemmi kodiċi jipprovdi wkoll li deċiżjoni li taffettwa lill-applikant b’mod negattiv għandha tiddikjara l-motivi li fuqhom tkun ibbażata u għandha tagħmel riferiment għad-dritt tal-appell previst fl-Artikolu 44 tal-istess kodiċi (
30
). Barra minn hekk, il-Kodiċi Doganali tal-Unjoni jipprovdi li l-proċedura ta’ appell mid-deċiżjoni doganali tinqasam f’żewġ stadji suċċessivi, l-ewwel stadju, quddiem l-awtoritajiet doganali u, it-tieni wieħed, quddiem korp indipendenti ogħla li jista’ jkun awtorità ġudizzjarja (
31
). Barra minn hekk, dan il-kodiċi jindika li l-awtorità doganali tista’ taġixxi bħala awtorità ġudizzjarja (
32
), iżda ma jipprevedix is-sens kuntrarju.
60.
Sa mill-fażi doganali tal-appell, il-Kodiċi Doganali tal-Unjoni jipprevedi li l-importatur għandu żewġ drittijiet: dak li jikseb motivazzjoni tad-deċiżjoni sfavorevoli, ippreċedut minn dak li jikseb informazzjoni fuq il-motivi previsti. Konsegwentement, sostituzzjoni tal-motivi, ex officio mill-qorti jew fuq talba tal-importatur matul il-fażi ġudizzjarja skont dispożizzjonijiet proċedurali nazzjonali, tista’ tiġi analizzata bħala kontroll doganali li, bħala tali, għandu jkun irriżervat għall-awtoritajiet doganali tal-Istat Membru skont il-Kodiċi Doganali tal-Unjoni li, sa fejn jikkostitwixxi leġiżlazzjoni speċjali meta mqabbel ma’ dawn id-dispożizzjonijiet proċedurali, għandu jipprevali. F’dan ir-rigward, il-qorti tar-rinviju ma tindikax jekk hija għandhiex awtorizzazzjoni leġiżlattiva jew regolatorja sabiex tapplika ċerti dispożizzjonijiet doganali.
61.
Għaldaqstant, din l-organizzazzjoni tal-appell f’żewġ fażijiet (doganali u ġudizzjarja) kif ukoll il-protezzjoni msaħħa tal-obbligu ta’ informazzjoni minn qabel u tal-obbligu ta’ motivazzjoni huma ta’ natura li jiggarantixxu d-dritt għal rimedju effettiv u l-obbligu ta’ motivazzjoni protetti rispettivament mill-Artikolu 47 u mill-Artikolu 41(2)(ċ) tal-Karta.
62.
Min-naħa l-oħra, l-Artikolu 75(5) tar-Regolament Delegat 2017/891 jipprovdi għal terminu doppju li matulu l-importatur għandu jew jipprova li l-lott tneħħa f’kundizzjonijiet li jikkonfermaw ir-realtà tal-prezzijiet previsti fl-Artikolu 70 tal-Kodiċi Doganali tal-Unjoni, jew inkella jiddetermina l-valur doganali skont il-metodu ta’ tnaqqis. L-iskadenza ta’ dawn it-termini (xahar mill-bejgħ tal-prodotti, fil-limitu ta’ erba’ xhur wara d-data ta’ aċċettazzjoni tad-dikjarazzjoni ta’ rilaxx għal ċirkolazzjoni libera), bħall-assenza ta’ prova ta’ tneħħija tal-merkanzija fil-kundizzjonijiet previsti, iwasslu għat-telf tal-garanzija (
33
). Għalhekk, l-inosservanza tal-kundizzjonijiet stabbiliti fl-Artikolu 75(5) tar-Regolament Delegat 2017/891 twassal għal sanzjoni unika: it-telf tal-garanzija kkalkolata skont il-valur standard tal-importazzjoni.
63.
Din il-partikolarità tas-sistema doganali applikabbli għal ċertu frott u ħaxix, fosthom il-qarabagħli, turi perfettament il-fatt li l-għażla tal-metodu ta’ kalkolu tal-valur doganali għandha ssir matul il-fażi doganali tal-proċedura ta’ appell. Għaldaqstant, huwa l-importatur li għandu jipproduċi l-prova tal-valur doganali skont il-bażi magħżula, u dan taħt piena ta’ telf tal-garanzija.
64.
Għaldaqstant minn dawn l-elementi kollha jirriżulta li l-bażi tal-valur doganali magħżula ma tistax tiġi modifikata matul il-fażi ġudizzjarja tal-appell minn deċiżjoni doganali, peress li b’dan l-importatur jiġi mċaħħad mid-drittijiet tiegħu għal informazzjoni minn qabel dwar il-motivi ta’ deċiżjoni doganali li tista’ tkun sfavorevoli u għal motivazzjoni ta’ din id-deċiżjoni doganali sfavorevoli.
65.
Fit-tieni lok, fir-rigward tan-natura tal-motivi l-ġodda invokati quddiem il-qorti, dawn jistgħu jirrigwardaw il-kwistjoni tar-relazzjoni bejn il-persuni u tal-influwenza ta’ din ir-relazzjoni fuq il-prezz f’każ bħal dak ineżami fil-kawża prinċipali?
66.
Fil-fatt, OGL-Food speċifikat, waqt is-seduta, li, matul il-proċedura ġudizzjarja, hija ma kinitx talbet għal tibdil tal-metodu ta’ kalkolu tal-valur doganali favur il-metodu ta’ tnaqqis (
34
), iżda li, fil-kuntest tal-ġustifikazzjoni tal-modalitajiet ta’ tneħħija tal-prodotti ddikjarati ma’ valur tat-tranżazzjoni, hija kienet tixtieq tingħata l-possibbiltà prevista fl-Artikolu 134(2)(b) tar-Regolament ta’ Implimentazzjoni tal-Kodiċi Doganali tal-Unjoni li tipprova li l-valur tat-tranżazzjoni kien qrib ħafna tal-valur doganali ta’ merkanzija identika jew simili, iddeterminat konformement mal-metodu ta’ tnaqqis.
67.
Madankollu, jeħtieġ li jiġi nnotat li dan l-Artikolu 134 tar-Regolament ta’ Implimentazzjoni tal-Kodiċi Doganali tal-Unjoni huwa artikolu li jimplimenta l-Artikolu 70(3)(d) tal-Kodiċi Doganali tal-Unjoni u huwa applikabbli għal tranżazzjonijiet bejn persuni relatati.
68.
Issa, matul il-fażi doganali, l-importatur ma invokax ir-relazzjonijiet tiegħu max-xerrej tal-ewwel livell kummerċjali jew ipprovda l-kuntratt eventwali li jorbtu ma’ dan tal-aħħar, kif mitlub mid-dipartiment tad-dwana, u lanqas, a fortiori, ma pprova juri li dawn ir-relazzjonijiet ma kinux influwenzaw il-prezz. Fil-fatt, matul din il-fażi, huwa seta’ jipprova l-kundizzjonijiet ta’ tneħħija tal-prodotti importati billi jagħmel riferiment għall-Artikolu 134(2)(b) tar-Regolament ta’ Implimentazzjoni tal-Kodiċi Doganali tal-Unjoni, fatt li kien jimplika wkoll il-prova ta’ relazzjoni bejnu u x-xerrej tal-ewwel livell kummerċjali skont il-modalitajiet speċifikati fl-Artikolu 127 ta’ dan ir-regolament ta’ implimentazzjoni (
35
) u l-assenza ta’ influwenza ta’ din ir-relazzjoni fuq il-prezz.
69.
Barra minn hekk, il-motivi magħżula mid-direttur tad-dwana ma jirrigwardawx il-kwalità tal-persuni relatati, iżda huma bbażati fuq żewġ elementi oħrajn: il-prezz għoli tax-xiri waqt l-importazzjoni (ogħla minn 40.75 % tal-valur standard tal-importazzjoni) u l-bejgħ mill-ġdid b’telf.
70.
Konsegwentement, l-argument marbut mal-valur qrib tal-valur tat-tranżazzjoni huwa totalment ġdid meta mqabbel mal-motivi magħżula mid-direttur tad-dwana u l-fatt li dan jiġi sostnut waqt il-fażi ġudizzjarja jekwivali għal li l-qorti tintalab teżerċita hija stess il-kontroll doganali, ċirkustanza li tmur lil hinn minn oġġezzjonijiet sempliċi li jistgħu jirrigwardaw il-motivi magħżula stess.
71.
Bħala konklużjoni, nipproponi li r-risposta għat-tieni domanda preliminari għandha tkun li l-Artikolu 75(2), (5) u (6) tar-Regolament Delegat 2017/891, moqri fid-dawl tal-punti 1 u (3) tal-Artikolu 5, tal-Artikolu 22(6), tal-Artikolu 29 kif ukoll tal-Artikolu 44(2) tal-Kodiċi Doganali tal-Unjoni, għandu jiġi interpretat fis-sens li t-termini u s-sanzjoni għall-inosservanza tagħhom, li huwa jipprevedi, jipprekludu li l-motivi tad-deċiżjoni doganali jiġu modifikati matul il-fażi ġudizzjarja ta’ kontestazzjoni ta’ dik id-deċiżjoni, inkluż fir-rigward tal-metodu ta’ kalkolu tal-valur doganali magħżul jew tal-kunċett ta’ “persuni relatati”, fis-sens tal-Artikolu 70(3)(d) tal-Kodiċi Doganali tal-Unjoni.
C.
Fuq l‑ewwel domanda preliminari
72.
Permezz tal-ewwel domanda preliminari tagħha, il-qorti tar-rinviju tistaqsi lill-Qorti tal-Ġustizzja dwar id-data rilevanti sabiex tiġi pprovata il-kwalità ta’ msieħba fin-negozju jew ta’ persuni relatati fis-sens tal-Artikolu 127(1)(b) u tal-Artikolu 142(4)(b) tar-Regolament ta’ Implimentazzjoni tal-Kodiċi Doganali tal-Unjoni. Barra minn hekk, dik l-istess qorti tistaqsi jekk il-verifika abbażi tal-Artikolu 75 tar-Regolament Delegat 2017/891 timponix, bl-għan li tiġi evitata l-frodi fil-qasam tad-dazji doganali, obbligu li jiġi evalwat jekk ir-relazzjoni bejn l-operaturi influwenzatx id-determinazzjoni ta’ prezz ogħla tal-merkanzija sussegwentement mibjugħa mill-ġdid b’telf.
73.
Jiena nipproponi li neżamina din il-kwistjoni b’mod sussidjarju minħabba r-risposta mogħtija għat-tieni domanda preliminari.
74.
Il-Qorti tal-Ġustizzja ddeċidiet reċentement, fis-sentenza tad‑9 ta’ Ġunju 2022, Baltic Master (
36
), li l-Artikolu 181a tar-Regolament ta’ Implimentazzjoni, introdott wara l-emenda ta’ dan tal-aħħar bir-Regolament tal-Kummissjoni (KE) Nru 3254/94 tad‑19 ta’ Diċembru 1994 (
37
), jippermetti lill-awtoritajiet doganali jwarrbu l-valur tat-tranżazzjoni għall-finijiet tad-determinazzjoni tal-valur doganali, meta dawn l-awtoritajiet jidhrilhom li l-valur iddikjarat tal-merkanzija importata ma jirriflettix il-valur reali tagħhom, u dan indipendentement mill-eżistenza ta’ relazzjoni bejn l-importatur u l-esportatur (
38
). Il-ġeneralità tal-proċedura tippermetti li tiġi estiża b’analoġija għall-Artikolu 140 tar-Regolament ta’ Implimentazzjoni tal-Kodiċi Doganali tal-Unjoni, li essenzjalment irriproduċa dan l-Artikolu 181a dwar in-nuqqas ta’ aċċettazzjoni tal-valur iddikjarat tat-tranżazzjoni. Fil-fatt, dan l-Artikolu 140 jipprovdi li, minn naħa, “[m]eta l-awtoritajiet doganali jkollhom dubji raġonevoli dwar jekk il-valur iddikjarat tat-tranżazzjoni jirrappreżentax l-ammont totali mħallas jew pagabbli kif imsemmi fl-Artikolu 70(1) tal-Kodiċi [Doganali tal-Unjoni], [huma jistgħu jitolbu lid-dikjarant jipprovdi informazzjoni addizzjonali]” u, min-naħa l-oħra, “[j]ekk id-dubji tagħhom ma jiġux eliminati, l-awtoritajiet doganali jistgħu jiddeċiedu li l-valur tal-prodotti ma jistax jiġi stabbilit skont l-Artikolu 70(1) [ta’ dan il-]Kodiċi”.
75.
F’dik l-istess sentenza, il-Qorti tal-Ġustizzja ddeċidiet ukoll li, “għal dak li jirrigwarda r-rabta bejn persuni minħabba l-kwalità tagħhom ta’ soċji, imsemmija fl-Artikolu 143(1)(b) tar-Regolament ta’ Implimentazzjoni[ (
39
)], għandu jiġi enfasizzat li l-formulazzjoni stess ta’ din id-dispożizzjoni jeskludi kull assoċjazzjoni de facto” (
40
). Il-Qorti tal-Ġustizzja żiedet li “din id-dispożizzjoni li tirrigwarda l-persuni li jkunu ‘legalment rikonoxxuti bħala soċji fin-negozju’, teħtieġ, għall-finijiet tal-konstatazzjoni tal-eżistenza ta’ rabta, li jintwera li l-kundizzjonijiet previsti mid-dispożizzjonijiet nazzjonali dwar il-kwalità ta’ soċji huma ssodisfatti, u b’hekk teskludi kull assoċjazzjoni li ma hijiex de jure.” (
41
).
76.
Minn dan jirriżulta li l-evalwazzjoni tal-kwalità ta’ msieħba rikonoxxuti legalment fin-negozju taqa’ taħt id-dritt nazzjonali u li l-elementi msemmija mill-qorti tar-rinviju (natura mhux ad hoc tar-relazzjonijiet kummerċjali, data marbuta mal-fatturi maħruġa għal kunsinni, mal-ħlas tal-prezz, mar-reġistrazzjoni tal-fatturi fil-kontabbiltà u fir-reġistri tal-VAT tal-importatur u d-dritt għal tnaqqis tat-taxxa, valur iddikjarat tat-tranżazzjoni ħafna ogħla mill-valur standard tal-importazzjoni assoċjat ma’ bejgħ mill-ġdid b’telf, assenza ta’ kuntratt kummerċjali) jistgħu jkunu rilevanti biss jekk jkunu bbażati fuq id-dritt nazzjonali tal-kwalità ta’ msieħba rikonoxxuti legalment fin-negozju.
77.
Madankollu, sabiex tiġi proposta risposta għal din id-domanda jeħtieġ li tiġi kkontemplata r-relazzjoni bejn id-dispożizzjonijiet speċjali applikabbli għal ċertu frott u ħaxix, fosthom il-qarabagħli, u d-dispożizzjonijiet ġenerali tal-Kodiċi Doganali tal-Unjoni u tar-Regolament ta’ Implimentazzjoni tiegħu.
78.
Fil-fatt, meta l-importatur ikun iddikjara valur tat-tranżazzjoni, l-Artikolu 75(5) tar-Regolament Delegat 2017/891 jipprovdi li dan għandu jipprova, f’terminu ta’ xahar mill-bejgħ tal-prodotti kkonċernati, fil-limitu ta’ terminu ta’ erba’ xhur wara d-data tal-aċċettazzjoni tad-dikjarazzjoni ta’ rilaxx għal ċirkolazzjoni libera, li l-lott tneħħa f’kundizzjonijiet tali li jikkonfermaw ir-realtà tal-prezzijiet previsti fl-Artikolu 70 tal-Kodiċi Doganali tal-Unjoni.
79.
Għaldaqstant, huwa suffiċjenti għall-importatur li jipprova li l-kundizzjonijiet tal-Artikolu 70 tal-Kodiċi Doganali tal-Unjoni, u b’mod partikolari dik marbuta mal-persuni relatati, jiġu ssodisfatti waqt il-bejgħ mill-ġdid tal-merkanzija importata, jew sempliċiment għandu jipprova li l-kundizzjonijiet ta’ tneħħija jiġġustifikaw il-valur iddikjarat tat-tranżazzjoni?
80.
Fuq din ir-risposta tiddependi l-ammissibbiltà tad-domanda, peress li, jekk is-sempliċi prova tal-eżistenza ta’ relazzjonijiet bejn l-importatur u x-xerrej tal-ewwel livell kummerċjali u tal-influwenza tagħhom fuq il-prezz hija suffiċjenti, allura ma jkunx neċessarju li titqajjem il-kwistjoni dwar il-kundizzjonijiet ta’ tneħħija tal-prodotti.
81.
Qari litterali jista’ jagħti lok għall-konvinzjoni li hija suffiċjenti dik il-prova waħedha tal-bejgħ mill-ġdid bi prezz li jiġġustifika l-valur iddikjarat tat-tranżazzjoni. Issa, ir-redazzjoni adottata mil-leġiżlatur tal-Unjoni ma titlobx sempliċiment il-prova tar-realtà tal-valur tat-tranżazzjoni, iżda tispeċifika l-kundizzjonijiet ta’ tneħħija tal-merkanzija mibjugħa mill-ġdid. Fil-fatt, it-tielet subparagrafu tal-Artikolu 75(5) tar-Regolament Delegat 2017/891 jispeċifika li l-garanzija tiġi rrilaxxata biss sa fejn il-provi marbuta mal-kundizzjonijiet ta’ tneħħija jiġu prodotti għas-sodisfazzjon tal-awtoritajiet doganali.
82.
Madankollu, jekk jinżamm kont tal-iskop ta’ din id-dispożizzjoni, li huwa li tkun prekluża s-sovrafatturazzjoni frawdolenti waqt l-importazzjoni sabiex jiġi evitat il-ħlas tad-dazji doganali, jidher li r-riferiment għall-kundizzjonijiet tal-Artikolu 70 tal-Kodiċi Doganali tal-Unjoni għandu jkun sħiħ. Fil-fatt, għalkemm il-kollużjoni hija possibbli bejn partijiet relatati waqt il-fatturazzjoni tal-prodott esportat, din hija possibbli wkoll waqt il-bejgħ mill-ġdid tiegħu fit-territorju tal-Unjoni, aspett li jirrendi rilevanti l-fatt li l-bejgħ mill-ġdid ta’ prodotti ma jistax isir lil persuni relatati sabiex jiġi ġġustifikat il-valur tat-tranżazzjoni jew sabiex jiġi stabbilit li din ir-relazzjoni ma influwenzatx il-prezz. Issa, id-dritt tal-Unjoni marbut mal-evalwazzjoni doganali huwa intiż li jistabbilixxi sistema ekwa, uniformi u newtrali li teskludi l-użu ta’ valuri għal skopijiet doganali arbitrarji jew fittizji. Il-valur doganali għandu għalhekk jirrifletti l-valur ekonomiku reali ta’ merkanzija importata (
42
).
83.
Għalhekk, il-valur tat-tranżazzjoni ma jistax jintuża jekk l-eżistenza ta’ relazzjonijiet bejn persuni relatati waqt ix-xiri tal-prodotti għall-esportazzjoni u tal-bejgħ mill-ġdid tagħhom fit-territorju doganali tal-Unjoni kellha influwenza fuq il-prezz. F’dan il-każ, ir-Regolament ta’ Implimentazzjoni tal-Kodiċi Doganali tal-Unjoni jipprovdi li l-użu tal-valur tat-tranżazzjoni jibqa’ possibbli, anki fil-każ ta’ relazzjonijiet bejn il-partijiet, meta dan tal-aħħar ikun qrib ħafna tal-valur doganali ta’ merkanzija identika jew simili ddeterminat skont il-metodu ta’ tnaqqis (
43
), bl-eċċezzjoni tal-paragun mal-valur doganali ta’ merkanzija importata.
84.
Madankollu, dan l-għan li tiġi żgurata r-realtà ekonomika tax-xiri u tal-bejgħ mill-ġdid, u għaldaqstant tal-ammont adegwat tad-dazji doganali, jista’ jintlaħaq ukoll bl-użu tal-prova tal-kundizzjonijiet ta’ tneħħija, peress li kundizzjonijiet ta’ tneħħija anormali jistgħu jkunu l-manifestazzjoni ta’ kollużjoni bejn persuni relatati li jkollha influwenza fuq il-prezz. Għalhekk, dan l-obbligu ta’ prova ta’ kundizzjonijiet ta’ tneħħija jista’ jitqies bħala prova ssimplifikata tal-assenza ta’ influwenza fuq il-prezz tar-relazzjonijiet possibbli bejn il-partijiet. Din l-interpretazzjoni tkun konformi mal-għan tal-leġiżlazzjoni speċifika għall-frott u l-ħaxix li jitħassar li huwa li tiġi ffaċilitata d-determinazzjoni tal-valur tagħhom sabiex jiġi kkalkolat il-prezz tad-dħul, peress li l-maġġoranza tal-frott u l-ħaxix li jitħassar hija pprovduta taħt is-sistema tal-bejgħ mal-kunsinna, aspett li jirrendi l-prezz diffiċli biex jiġi ddeterminat (
44
). L-imsemmija interpretazzjoni tista’ tkun iġġustifikata wkoll mill-fatt li, fil-każ ta’ assenza ta’ prova tal-elementi rikjesti mill-Artikolu 75(5) tar-Regolament Delegat 2017/891 fit-terminu indikat, il-garanzija kkalkolata abbażi tal-valur standard tal-importazzjoni tinżamm mid-dipartiment tad-dwana.
85.
Minn dawn il-kunsiderazzjonijiet kollha jirriżulta li, anki jekk il-qorti tar-rinviju kellha tasal għall-konklużjoni li l-operaturi huma relatati – li ma huwiex il-każ –, din il-konstatazzjoni ma tkunx suffiċjenti sabiex jiġi stabbilit li l-kundizzjonijiet tal-Artikolu 75(5) tar-Regolament Delegat 2017/891 huma ssodisfatti u, b’mod partikolari, li l-prodotti tneħħew f’kundizzjonijiet tali li jikkonfermaw ir-realtà tal-prezz. Għaldaqstant, ir-risposta għal din id-domanda ma jidhirlix li hija utli għas-soluzzjoni tat-tilwima u għalhekk jidhirli li hija inammissibbli.
86.
Sussidjarjament, nipproponi li għandha tingħata għaliha r-risposta li ġejja: l-Artikolu 70(3)(d) tal-Kodiċi Doganali tal-Unjoni u l-Artikolu 127(1)(b) tar-Regolament ta’ Implimentazzjoni tal-Kodiċi Doganali tal-Unjoni għandhom jiġu interpretati fis-sens li x-xerrej u l-bejjiegħ ma jistgħux jitqiesu bħala li għandhom il-kwalità ta’ msieħba rikonoxxuti legalment fin-negozju jekk ma jurux li huma ssodisfatti l-kundizzjonijiet previsti mid-dispożizzjonijiet nazzjonali marbuta mal-kwalità ta’ msieħba fin-negozju, aspett li jeskludi assoċjazzjoni li ma hijiex de jure.
V. Konklużjoni
87.
Fid-dawl tal-kunsiderazzjonijiet preċedenti, nipproponi li l-Qorti tal-Ġustizzja tagħti risposta għad-domandi preliminari magħmula mill-Administrativen sad Sofia-grad (il-Qorti Amministrattiva tal-belt ta’ Sofia, il-Bulgarija) kif ġej:
1)
L-Artikolu 75(2), (5) u (6) tar-Regolament Delegat (UE) 2017/891 tal-Kummissjoni tat‑13 ta’ Marzu 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill għas-setturi tal-frott u l-ħaxix u tal-frott u l-ħaxix ipproċessat u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tal-penali li jridu jiġu applikati f’dawk is-setturi u li jemenda r-Regolament ta’ Implimentazzjoni tal-Kummissjoni (UE) Nru 543/2011, kif emendat bir-Regolament Delegat tal-Kummissjoni (UE) 2018/1145 tas‑7 ta’ Ġunju 2018, moqri fid-dawl tal-punti (1) u (3) tal-Artikolu 5, tal-Artikolu 22(6), tal-Artikolu 29 kif ukoll tal-Artikolu 44(2) tar-Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni, kif emendat bir-Regolament (UE) 2016/2339 tal-Parlament Ewropew u tal-Kunsill tal‑14 ta’ Diċembru 2016,
għandu jiġi interpretat fis-sens li:
it-termini u s-sanzjoni għall-inosservanza tagħhom, li huwa jipprevedi, jipprekludu li l-motivi tad-deċiżjoni doganali jiġu modifikati matul il-fażi ġudizzjarja tal-kontestazzjoni, inkluż fir-rigward tal-metodu ta’ kalkolu tal-valur doganali magħżul jew tal-kunċett ta’ “persuni relatati”, fis-sens tal-Artikolu 70(3)(d) tar-Regolament Nru 952/2013, kif emendat bir-Regolament 2016/2339.
2)
L-ewwel domanda preliminari hija inammissibbli iżda, sussidjarjament, jeħtieġ li tingħata risposta għaliha kif ġej:
l-Artikolu 70(3)(d) tar-Regolament Nru 952/2013, kif emendat bir-Regolament 2016/2339, u l-Artikolu 127(1)(b) tar-Regolament ta’ Implimentazzjoni tal-Kummissjoni (UE) 2015/2447 tal‑24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, kif emendat bir-Regolament ta’ Implimentazzjoni tal-Kummissjoni (UE) 2018/604 tat‑18 ta’ April 2018,
għandhom jiġu interpretati fis-sens li:
ix-xerrej u l-bejjiegħ ma jistgħux jitqiesu bħala li għandhom il-kwalità ta’ msieħba rikonoxxuti legalment fin-negozju jekk ma jurux li huma ssodisfatti l-kundizzjonijiet previsti mid-dispożizzjonijiet nazzjonali marbuta mal-kwalità ta’ msieħba fin-negozju, aspett li jeskludi assoċjazzjoni li ma hijiex de jure.
(
1
)	Lingwa oriġinali: il-Franċiż.
(
2
)	ĠU 2013, L 269, p.1, rettifiki fil-ĠU 2013, L 287, p. 90 u fil-ĠU 2016, L 267, p. 2.
(
3
)	ĠU 2016, L 354, p. 32, iktar ’il quddiem il-“Kodiċi Doganali tal-Unjoni”.
(
4
)	ĠU 2015, L 343, p. 558, u rettifiki fil-ĠU 2016, L 87, p. 35 u fil-ĠU 2017, L 101, p. 195.
(
5
)	ĠU 2018, L 101, p. 22, iktar ’il quddiem ir-“Regolament ta’ Implimentazzjoni tal-Kodiċi Doganali tal-Unjoni”.
(
6
)	ĠU 2017, L 138, p. 4.
(
7
)	ĠU 2018, L 208, p. 1, iktar ’il quddiem ir-“Regolament Delegat 2017/891”.
(
8
)	ĠU 2013, L 347, p. 671, rettifiki fil-ĠU 2014, L 189, p. 261, fil-ĠU 2016, L 130, p. 8, fil-ĠU 2020, L 1, p. 5, u fil-ĠU 2022, L 195, p. 106.
(
9
)	ĠU 2017, L 350, p. 15, iktar ’il quddiem ir-“Regolament Nru 1308/2013”.
(
10
)	Regolament tal-Kunsill (KEE) Nru 2913/92 tat‑12 ta’ Ottubru 1992 li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4 p. 307). Dan ir-regolament tħassar bir-Regolament (KE) Nru 450/2008 tal-Parlament Ewropew u tal-Kunsill tat‑23 ta’ April 2008 li jistabbilixxi l-Kodiċi Doganali Komunitarju (Kodiċi Doganali Modernizzat) (ĠU 2008 L 145, p. 1), li min-naħa tiegħu tħassar bil-Kodiċi Doganali tal-Unjoni.
(
11
)	Regolament tat‑2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU Edizzjoni Speċjali bil-Malti, Kapitolu 2, Vol. 6, p. 3), kif emendat bir-Regolament tal-Kummissjoni (KE) Nru 46/1999 tat‑28 ta’ Jannar 1999 (ĠU Edizzjoni Speċjali bil-Malti, Kapitolu 2, Vol. 9, p. 65) (iktar ’il quddiem ir-“Regolament ta’ Applikazzjoni”), imħassar bir-Regolament ta’ Implimentazzjoni tal-Kummissjoni (UE) 2016/481 tal‑1 ta’ April 2016 (ĠU 2016, L 87, p. 24), wara d-dħul fis-seħħ tar-Regolament ta’ Implimentazzjoni tal-Kodiċi Doganali tal-Unjoni.
(
12
)	Regolament ta’ Implimentazzjoni tal-Kummissjoni (UE) 2017/892 tat‑13 ta’ Marzu 2017 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fis-setturi tal-frott u l-ħxejjex u tal-frott u l-ħxejjex ipproċessati (ĠU 2017, L 138, p. 57).
(
13
)	ĠU Edizzjoni Speċjali bil-Malti, Kapitolu 2, Vol. 2, p. 382.
(
14
)	ĠU 2018, L 273, p. 1, iktar ’il quddiem ir-“Regolament Nru 2658/87”.
(
15
)	Iktar ’il quddiem id-“deċiżjoni tat‑30 ta’ Ottubru 2020”.
(
16
)	Iktar ’il quddiem il-“metodu ta’ tnaqqis”.
(
17
)	L-Artikolu 75(2) tar-Regolament Delegat 2017/891.
(
18
)	L-Artikolu 70(1) tal-Kodiċi Doganali tal-Unjoni.
(
19
)	L-Artikolu 70(3)(d) tal-Kodiċi Doganali tal-Unjoni.
(
20
)	L-Artikolu 75(2) tar-Regolament Delegat 2017/891.
(
21
)	Ara l-punt 22 ta’ dawn il-konklużjonijiet.
(
22
)	Artikolu 75(3) tar-Regolament Delegat 2017/891.
(
23
)	Artikolu 142(1) tar-Regolament ta’ Implimentazzjoni tal-Kodiċi Doganali tal-Unjoni.
(
24
)	Artikolu 142(4)(b) tar-Regolament ta’ Implimentazzjoni tal-Kodiċi Doganali tal-Unjoni.
(
25
)	Artikolu 142(5)(c) tar-Regolament ta’ Implimentazzjoni tal-Kodiċi Doganali tal-Unjoni.
(
26
)	Ara s-sentenza tat‑12 ta’ Jannar 2023, Nemzeti Adatvédelmi és Információszabadság Hatóság (C‑132/21, EU:C:2023:2, punti 45 u 48, kif ukoll il-ġurisprudenza ċċitata).
(
27
)	Punt (3) tal-Artikolu 5 tal-Kodiċi Doganali tal-Unjoni.
(
28
)	Punt (1) tal-Artikolu 5 tal-Kodiċi Doganali tal-Unjoni.
(
29
)	Artikolu 22(6) tal-Kodiċi Doganali tal-Unjoni.
(
30
)	Artikolu 22(7) tal-Kodiċi Doganali tal-Unjoni.
(
31
)	Artikolu 44(2) tal-Kodiċi Doganali tal-Unjoni.
(
32
)	Artikolu 29 tal-Kodiċi Doganali tal-Unjoni.
(
33
)	Ara l-punt 52 ta’ dawn il-konklużjonijiet.
(
34
)	It-tieni metodu ta’ kalkolu, ara l-punt 47 ta’ dawn il-konklużjonijiet.
(
35
)	Parteċipazzjoni fid-direttorat jew fil-kumitat ta’ tmexxija tal-parti l-oħra, msieħba rikonoxxuti legalment fin-negozju, parti terza tippossjedi jew tikkontrolla jew iżżomm direttament jew indirettament 5 % tal-azzjonijiet jew tal-ishma bid-dritt tal-vot, relazzjoni ta’ impjieg, kontroll dirett jew indirett, kontroll ta’ axxendent jew dixxendent komuni, rabta ta’ parentela.
(
36
)	C‑599/20, EU:C:2022:457.
(
37
)	ĠU Edizzjoni Speċjali bil-Malti, Kapitolu 2, Vol. 5, p. 326.
(
38
)	Ara s-sentenza tad‑9 ta’ Ġunju 2022, Baltic Master (C‑599/20, EU:C:2022:457, punt 34 u l-ġurisprudenza ċċitata).
(
39
)	Identiku għall-Artikolu 127(1)(b) tar-Regolament ta’ Implimentazzjoni tal-Kodiċi Doganali tal-Unjoni.
(
40
)	Sentenza tad‑9 ta’ Ġunju 2022, Baltic Master (C‑599/20, EU:C:2022:457, punt 35).
(
41
)	Sentenza tad‑9 ta’ Ġunju 2022, Baltic Master (C‑599/20, EU:C:2022:457, punt 36).
(
42
)	Ara s-sentenza tad‑9 ta’ Ġunju 2022, Baltic Master (C‑599/20, EU:C:2022:457, punt 24).
(
43
)	Artikolu 134(2)(b) tar-Regolament ta’ Implimentazzjoni tal-Kodiċi Doganali tal-Unjoni.
(
44
)	Premessa 31 tar-Regolament Delegat 2017/891.